Rakyat perlu diberi kesedaran kegunaan ganja dalam perubatan, buang stigma

Persatuan Penyelidikan Industri Hemp Malaysia (MHIRA) berhasrat untuk membentuk inisiatif kesedaran pendidikan bagi membantu rakyat Malaysia memahami dan membezakan kegunaan bagi tujuan perubatan dan kegunaan industri bagi tumbuhan kontroversi itu.

Menurut MHIRA ini akan membantu kerajaan menghentikan salah faham mengenai ganja dan mula membenarkan produk hemp industri di mana penyelidikan ganja untuk kegunaan perubatan harus bermula pada kajian penanaman dan ujian klinikal terhadap manusia.

Penggunaan kanabinoid organik di Malaysia harus dipertimbangkan untuk dimajukan kerana ia boleh diperolehi melalui internet dan pasaran gelap. Namun perkara yang paling utama ialah pembezaan di antara bahan bukan ubat dan bahan terkawal (resin ganja) yang diekstrak daripada bahagian bunga terdapat pada tumbuhan itu.

Dengan itu, pendidikan dan maklumat yang tepat adalah penting dalam proses memperkenalkan ganja perubatan ataupun hemp industri yang berbeza dari aspek pengawalan terutamanya dalam sektor perubatan.

“Kami mencadangkan agar semua YB selaku ahli parlimen dalam kaukus untuk mengemukakan satu rang undang-undang yang pertama berkaitan kanabis hemp kepada jawatankuasa kabinet. Sejak penubuhan persatuan pada 2016-2017, langkah pertama MHIRA ialah membentangkan cadangan kepada Tun Dr. Mahathir. Ketika era pentadbiran PH pada 2018, ini adalah antara perbincangan untuk membangunkan Hemp industri di Malaysia.

MHIRA bersetuju bahawa sudah tiba masanya untuk melaksanakan akses yang lebih bertanggungjawab dan lebih selamat berkaitan dengan tumbuhan kanabis serta orang awam tidak perlu lagi dihantar ke penjara selagi ianya bertujuan untuk perubatan.

NGO itu turut menyeru Perdana Menteri untuk menubuhkan pihak berkuasa kawal selia bebas untuk Hemp, dan pembaharuan polisi ganja akan berlaku melalui persefahaman agensi terlibat yang dipertanggungjawab untuk mengawal selia bagi mempercepatkan proses perubahan polisi dan undang-undang.

“Terdapat lebih ramai lagi Capt. Amiruddin (Dr. Ganja) mahupun artis Yasin di luar sana yang sedang dihukum dan tidak mendapat rawatan sebaiknya,” katanya lagi.

Tambahnya, Pertubuhan Kesihatan Sedunia (WHO) juga telah mengecualikan ganja daripada senarai narkotik dan undang-undang untuk mengharamkan dan melarang kegunaan kanabis untuk orang dewasa
adalah satu pendekatan lapuk, di saat sistem aturan tubuh endokanabinoid manusia memerlukan imunisasi yang optimum.

Kerajaan tidak perlu tergesa-gesa untuk menggubal undang-undang Akta Dadah Berbahaya 1952 berkaitan ganja, pihak berkuasa pada ketika ini harus merangka dasar dan peraturan baharu untuk produk pengguna hemp industri (bukan dadah) yang sudah tersedia di pasaran, menurut MHIRA.

Semasa proses perubahan akta, Ganja Perubatan akan menjalani kajian percubaan selama 2 tahun dengan melibatkan 100,000 pesakit (7-9 jenis penyakit kronik) bagi tempoh tertentu dengan melibatkan universiti tempatan yang mempunyai fasiliti kajian kesihatan bersepadu.

Tumbuhan hemp dan tumbuhan ganja adalah kedua-dua Keluarga Kanabis berlainan spesis. Dari segi terma undang-undang antarabangsa, hemp ditakrifkan sebagai tumbuhan spesis C.Sativa L yang mengandungi 0.3 peratus atau kurang kadar sebatian THC. Manakala ganja tergolong spesis kanabis yang mengandungi sebatian THC lebih daripada 0.3 peratus.

Sementara itu, CBD banyak diperolehi daripada tumbuhan Hemp dengan peratusan tinggi tanpa efek psikoaktif.

Sejak 2017, Cannabidiol, yang juga dikenali sebagai CBD yang kebanyakannya terdapat dalam tumbuhan hemp bukan sahaja mengandungi pelbagai sifat terapeutik untuk menangani beberapa penyakit, tetapi ia tidak mempunyai kandungan psikoaktif yang berpotensi untuk pelbagai kegunaan di samping memulihara alam sekitar.

Pengenalan hemp industri sebagai program perintis boleh menyediakan pelbagai potensi untuk tanaman dengan permintaan pasaran yang tinggi serta meningkatkan industri pasaran baru mengikut akta sedia ada.

Hemp industri, tanaman yang ditanam secara secara asas untuk tujuan industri seperti serat, biji, minyak, dan kini minyak cannabidiol (CBD), ialah spesies C. sativa L. yang mengandungi sebatian delta-9 tetrahydrocannabinol (THC) yang amat rendah, iaitu bahan psikoaktif terkait ganja.

Perbezaan yang ketara di antara hemp industri dengan industri perubatan kanabis atau ganja perubatan merupakan langkah perubahan yang kritikal dalam membenarkan pengeluaran penanaman dan aplikasi penggunaan hemp dalam negara.

Tahap pengeluaran akan berkembang pesat dengan kemasukan pengeluar baharu bermula di peringkat tempatan dalam memenuhi keperluan industri.

NGO yang disertai penyelidik di universiti awam tempatan turut menyeru agar stigma dan tanggapan prejudis terhadap pengguna ganja dihentikan serta merta, “sambil mengulas maklumat salah dan tanggapan yang menakutkan tentang tumbuhan itu di media sosial”.

“Hipotesis bahawa ganja adalah titik permulaan ke arah kecenderungan ke bahan lain yang lebih berat telah disangkal melalui banyak kajian saintifik. Sebarang maklumat salah, bersama-sama dengan pemahaman yang kabur tentang kesan penggunaan ganja, langkah pengurangan kemudaratan membawa kepada stigma berterusan terhadap pengguna.”.

Menurut Johan, MHIRA menyokong draf undang-undang baharu untuk industri hemp dan berfungsi sebagai penyambung maklumat dari pelbagai sudut. Ini juga akan membolehkan negara memberi tumpuan kepada Hemp dan Ganja Perubatan sebagai industri yang berasingan serta kondusif.

MHIRA mengalu-alukan kementerian dan agensi berkaitan untuk mengadakan sesi rundingan berhubung perkara ini dengan kadar segera. “Kami menyokong sepenuhnya perkara ini tetapi pada masa yang sama kita perlu mengambil berat tentang pelan pelaksanaan perubatan yang lebih tepat berkaitan dengan ganja yang terkandung beratus-ratus jenis cannabinoid,” kata Johan.

Pada Oktober tahun lalu, YB Syed Saddiq memulakan kaukus parlimen berbilang parti untuk mengkaji dan berdialog tentang perkara itu.

Sementara pada November 2021, Menteri Kesihatan, YB Khairy Jamaluddin mengumumkan bahawa produk yang mengandungi ganja yang digunakan untuk tujuan perubatan boleh diimport dan digunakan di Malaysia jika produk itu mematuhi undang-undang sedia ada.

MENGENAI MHIRA

Persatuan Penyelidikan Industri Hemptech Malaysia telah ditubuhkan untuk membolehkan masyarakat mempelajari Teknologi Hijau dan Industri berkaitan Hemp di Malaysia. Kami adalah organisasi penyelidikan NGO yang berdedikasi untuk menerajui Industrial Hemp di Malaysia sebagai sumber industri yang mampan melalui perkongsian ilmu, dokumentasi data dan membawa pendekatan ke arah pembangunan hemp.

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Judi raya: Polis tahan dua lelaki ‘pembayar upah’

Dua lelaki yang berperanan sebagai ‘pembayar upah’ kepada pelakon klip video raya mempromosi judi dalam talian, ditangkap dalam operasi di sekitar Lembah Klang awal pagi tadi.

Ketua Polis Daerah Dang Wangi, Asisten Komisioner Mohamad Zainal Abdullah berkata, kedua-duanya berumur 31 dan 34 tahun itu ditahan di Puchong dan Cheras dalam operasi bermula 12 tengah malam dan 3.30 pagi tadi.

Kedua-dua lelaki itu, katanya, bertindak sebagai pembayar upah kepada pelakon video yang mempromosikan judi atas talian sempena sambutan hari raya.

Beliau berkata, permohonan reman terhadap mereka akan dibuat hari ini.

“Siasatan masih diteruskan bagi mengenal pasti produksi terbabit susulan kedua-dua video berkenaan dihasilkan oleh dua produksi berbeza,” katanya.

Mohamad Zainal berkata, semalam telah menahan tiga individu termasuk dua wanita yang berperanan sebagai pelakon dan direman tiga hari hingga esok untuk siasatan lanjut.

Beliau berkata, siasatan mendapati tiga individu yang ditahan berperanan sebagai pelakon dan menerima bayaran RM200.

Sehingga kini katanya, polis sudah menahan 25 individu termasuk penerbit, pelakon dan kru produksi bagi membantu siasatan pembikinan empat video mempromosikan judi dalam talian yang tular menerusi laman sosial sejak minggu lepas.

Mohamad Zainal berkata, daripada jumlah itu, 12 individu masih direman dan disiasat mengikut Seksyen 504 Kanun Keseksaan, Seksyen 233 Akta Komunikasi dan Multimedia 1998 serta Seksyen 4(1)(G) Akta Rumah Judi Terbuka 1953 manakala selebihnya dibebaskan dengan jaminan polis.


2,465 kes baharu Covid-19 semalam, lima kematian

Jumlah jangkitan harian Covid-19 dalam tempoh 24 jam semalam (Isnin, 28 November 2022) meningkat sedikit kepada 2,465 kes berbanding 2,022 yang dicatat pada Ahad, menurut rekod Kementerian Kesihatan (KKM) yang dikemas kini tengah malam tadi.

Jumlah itu menjadikan kumulatif positif Covid-19 sejak 25 Januari 2020 hingga semalam meningkat kepada 4,988,759 kes, dengan 4,924,464 pesakit telah sembuh, termasuk 2,029 yang pulih semalam.

Menurut data laman sesawang Github KKM, daripada jumlah jangkitan baharu itu, 1,758 kes melibatkan individu yang telah menerima suntikan dos penggalak; 519 kes (penerima dua dos); 174 kes (individu tidak divaksinasi); dan 14 kes (individu belum lengkap divaksinasi).

Sementara itu, data laman sesawang KKMNOW yang dikemas kini tengah malam tadi menunjukkan sehingga kini 27,638 kes masih aktif, naik sedikit berbanding 27,207 yang dilaporkan sehingga Ahad.

Daripada jumlah itu, 25,614 pesakit masih menjalani kuarantin di rumah (25,117 pesakit pada Ahad); dan 1,932 dirawat di hospital, turun sedikit berbanding 1,989 pada Ahad.

KKM juga memaklumkan tiada pesakit ditempatkan Pusat Kuarantin dan Rawatan Covid-19 Berisiko Rendah (PKRC).

Seramai 92 pesakit dimasukkan ke unit rawatan rapi (101 pada Ahad), dengan 51 daripadanya memerlukan alat bantuan pernafasan (53 pada Ahad).

Berikut adalah jumlah kes harian setiap negeri semalam, serta kumulatif positif sejak Januari 2020:

Sementara itu, lima pesakit meninggal dunia akibat komplikasi Covid-19 dalam tempoh 24 jam semalam, termasuk dua kes kematian di luar fasiliti kesihatan atau ‘brought in death’ (BID).

Dua daripada kematian itu masing-masing direkodkan di Perak (termasuk satu BID) serta Selangor, dan satu kes BID lagi di Kedah.

Jumlah itu menjadikan kumulatif kematian akibat komplikasi Covid-19 yang dilaporkan mulai 17 Mac 2020 hingga semalam sebanyak 36,657 kes, termasuk 7,800 kes BID.


Nur Jazlan biadab, kritik Ismail Sabri PM paling lemah

Tindakan Timbalan Pengerusi Badan Perhubungan UMNO Johor Datuk Nur Jazlan Mohamed melabelkan Datuk Seri Ismail Sabri Yaakob sebagai Perdana Menteri (PM) UMNO paling lemah dalam sejarah, adalah kenyataan biadab.

Ketua UMNO Bahagian Paya Besar Datuk Ahmad Tajuddin Sulaiman berkata Nur Jazlan tidak layak mengkritik keputusan PM berhubung kedudukan Datuk Zuraida Kamaruddin dalam Jemaah Menteri, sedangkan beliau sendiri tidak diterima oleh pengundi Parlimen Pulai pada Pilihan Raya Umum Ke-14 (PRU-14) lalu.

“Lewat atau tidak (menggugurkan Zuraida daripada Jemaah Menteri) adalah budi bicara yang bergantung kepada keperluan dan kewajaran, yang mana perdana menteri saja memahaminya.

“Kenyataan dia (Nur Jazlan) langsung tidak wajar, malah biadab. Nur Jazlan tidak layak buat kenyataan sebegitu sedangnya dirinya kalah pada PRU lepas,” katanya menurut laporan FMT.

Sebelum ini, Nur Jazlan dipetik melabel Ismail Sabri sebagai PM daripada UMNO paling lemah dalam sejarah negara kerana didakwa tidak boleh membuat keputusan atau menegaskan kuasanya.

“Tidak pernah seorang Perdana Menteri UMNO selemah ini dalam sejarah negara. Senario yang berlaku dalam pentadbiran kerajaan ketika ini dilihat bercelaru dan mencerminkan kedudukannya yang lemah,” kata Nur Jazlan.

Pada PRU-14, Nur Jazlan gagal mempertahankan kerusi Parlimen Pulai apabila tewas kepada Datuk Salahuddin Ayub mewakili Pakatan Harapan dengan perbezaan undi besar sebanyak 28,924.

Mengulas lanjut, Tajuddin berkata tindakan Nur Jazlan membuat kenyataan terbuka mengkiritik kepimpinan Ismail Sabri hanya akan mengeruhkan keadaan, malah memperlihatkan UMNO sebagai parti tidak bermaruah.

“Perdana Menteri mempunyai budi bicara penuh terhadap apa jua keputusan yang perlu dibuat dan di sini, UMNO juga mempunyai Majlis Tertinggi (MKT) yang bertanggungjawab bersama Perdana Menteri memutuskan sebarang perkara penting.

“Membuat kenyataan terbuka seperti ini hanya mengeruhkan keadaan dan tidak sedikit pun membantu agar parti dilihat bermaruah,” katanya.


Indonesia bebas ‘fasa kritikal’ pandemik Covid-19

Ikatan Doktor Indonesia (IDI) menilai republik itu sudah hampir bebas dari ‘fasa kritikal’ pandemik Covid-19 kerana angka kes jangkitan merekodkan trend penurunan secara ketara sejak beberapa bulan lalu.

Ketua Pengurus Besar IDI, Adib Khumaidi memaklumkan keadaan pandemik di republik itu ketika ini sangat berbeza berbanding sebelum ini yang pernah merekodkan kes jangkitan lebih dari 56,757 sehari.

“Kita sudah bebas dari kemelut itu, mudah-mudahan kita dapat kembali kepada keadaan seperti sedia kala.

“Apa yang harus kita lakukan pada masa ini adalah dengan memastikan keadaan tetap terkawal dan kembali memulihkan sistem kesihatan Indonesia,” jelasnya.

Adib turut meramalkan pandemik Covid-19 di republik itu akan memasuki fasa endemik menjelang Tahun Baharu 2022 sekiranya kes jangkitan terus menunjukkan penurunan.

Dengan itu, semua penduduk di Indonesia diingatkan supaya tidak terlalu selesa dengan keadaan ini kerana gelombang jangkitan baharu boleh melonjak pada bila-bila masa jika mereka leka.

“Sekiranya Januari depan negara kita tidak menunjukkan lonjakan kes yang tinggi, maka kita akan beralih masuk ke fasa endemik,” jelasnya.

Namun begitu, Adib turut mengingatkan pihak kerajaan agar terus bersiap sedia akan sebarang kemungkinan, termasuk menyediakan sistem sokongan kesihatan yang lengkap bagi menghadapi gelombang jangkitan baharu.

Indonesia semalam melaporkan 163 kes jangkitan baharu dan 7 kematian akibat Covid-19.

Sehingga kini, Indonesia masih mendominasi tangga teratas untuk kes jangkitan dan kematian tertinggi di Asia Tenggara dengan merekodkan 4,259,143 kes jangkitan dan 143,929 korban akibat Covid-19.


UMNO ghairah mahu pilihan raya, jangan sampai rakyat berhari raya dalam PKP

Baru-baru ini spekulasi UMNO mahu merancang satu lagi pilihan raya timbul, selepas Melaka dan Sarawak kini Johor pula dikatakan bakal membubarkan Dewan Undangan Negeri (DUN) bagi memberi laluan pilihan raya negeri diadakan (PRN).

Alasan diberikan pemimpin UMNO untuk mengadakan pilihan raya kononnya mahukan kestabilan politik, walhal realitinya ia bagi memenuhi nafsu ghairah penganggur politik di Johor.

Pemimpin UMNO Johor seperti Datuk Seri Khaled Nordin secara terbuka mengeluarkan kenyataan menyokong supaya PRN diadakan di negeri tersebut, malah ia disambut pula pemimpin lain seperti Timbalan Pengerusi UMNO Johor, Datuk Nur Jazlan Mohamed yang senada dengan Khaled.

Untuk rekod, kedua-dua mereka ini adalah penganggur politik selepas ditewaskan dalam pilihan raya lalu ditolak pengundi.

Ia sangat memalukan bagi Khaled selaku mantan Menteri Besar (MB) Johor ditolak sendiri pengundi kawasan ditandinginya, bagaimanapun seakan tidak tahu malu dengan kekalahan lalu beliau masih menuntut pula satu lagi PRN diadakan.

“Malah, inilah sebenarnya tanggungjawab. Kita mesti mengembalikan mandat kepada rakyat apabila kerajaan berada dalam kedudukan yang terlalu rapuh dan tidak stabil.

“Bukannya terus menerus berkeras bahawa kita mempunyai kuasa apalagi bila terpaksa meminta sokongan pembangkang,” kata Khaled sebelum ini dipetik laporan media.

Bagi Khaled, kerajaan negeri sekarang tidak stabil namun faktanya jika tidak stabil bagaimana pula pembentangan Belanjawan Johor 2022 berjumlah RM1.958 bilion pada November tahun lepas boleh diluluskan secara majoriti.

Jika tidak ada kestabilan, mustahil pentadbiran MB Datuk Hasni Mohammad yang juga wakil dari parti UMNO itu mendapat sokongan untuk meluluskan belanjawan bagi tahun 2022.

Sebenarnya, alasan kestabilan politik adalah naratif dangkal untuk membodohkan rakyat kononnya terdapat satu keperluan mendesak untuk mengadakan PRN, namun realitinya penganggur politik pemimpin UMNO di Johor terlalu ghairah tamak dengan kuasa.

Bukan rakyat tidak tahu, satu demi satu kemelut politik sengaja dicetuskan pemimpin UMNO yang semakin ketandusan idea, lihat bagaimana PRN Melaka terpaksa diadakan apabila wakil mereka sendiri menarik sokongan terhadap kerajaan negeri yang dipimpin juga wakil dari UMNO.

Jadi, ia juga tidak mustahil apabila terdapat rancangan untuk mengikut jejak yang sama berlaku di Melaka, bakal terdapat Ahli Dewan Undangan Negeri (ADUN) UMNO yang sanggup menjadi keldai menarik sokongan terhadap Hasni bagi menjatuhkan kerajaan negeri sehingga terpaksa membubarkan DUN.

Bagaimanapun, langkah untuk mengadakan PRN secara tergesa-gesa tanpa menghiraukan kepentingan serta kebajikan rakyat bakal mengundang kemarahan majoriti orang ramai yang sudah muak dengan drama politik yang tidak berkesudahan.

Rakyat baharu sahaja berdepan bencana banjir besar, ramai yang kehilangan tempat berteduh dan tinggal sehelai sepinggang, pandemik Covid-19 masih lagi berlarutan sehingga setiap hari ada sahaja kluster baharu dikesan Kementerian Kesihatan (KKM).

Pakar Kesihatan Komuniti Universiti Kebangsaan Malaysia (UKM), Prof. Dr Sharifa Ezat Wan Puteh berkata, peningkatan mendadak jumlah kluster Covid-19 menunjukkan wabak itu mempunyai kemungkinan untuk mewujudkan gelombang keempat.

“Kita baru sahaja dikejutkan dengan pendedahan tentang sijil vaksin palsu yang dijual oleh pihak tidak bertanggungjawab dan sekarang secara tiba-tiba muncul kluster-kluster baharu yang menjadi indikasi bahawa masih ramai boleh menjadi pembawa wabak ini,” katanya dipetik laporan media.

Menurut Dr Sharifa, walaupun majoriti rakyat sudah menerima vaksin ia bukan jaminan penularan Covid-19 akan terhenti serta-merta, malah dengan kemunculan varian baharu yang sudah masuk ke Malaysia sudah mengakibatkan banyak kluster baharu dikesan baru-baru ini.

Kebimbangan Dr Sharifa adalah melibatkan penularan di sekolah yang semakin meningkat, ia berisiko bakal menyebabkan muncul satu lagi gelombang baharu Covid-19 selepas ini.

“Kita perlu pastikan mereka yang betul-betul layak divaksin menerima suntikan dan bukan sekadar mendapat sijil vaksin. Kakitangan sekolah juga perlu amanah kerana bukan semua kanak-kanak di sekolah boleh menerima vaksin, jadi kita yang berkelayakan haruslah bertanggungjawab memastikan keselamatan semua pihak terjamin.

“Sudah tentu kita semua maklum, walaupun dengan vaksin, kita bukanlah kebal daripada Covid-19. Jika tiada yang menjadi pembawa virus iaitu dengan mendapatkan suntikan maka persekitaran kita akan menjadi lebih selamat,” katanya lagi.

Tahun ini, penganut agama Islam yang majoriti di Malaysia bakal menyambut kedatangan bulan Ramadhan pada awal April dan bakal menyambut hari raya pada Mei nanti.

Penganut Muslim sangat berharap sambutan tahun ini berbeza dengan sambutan dua tahun lalu apabila terpaksa berhari raya dalam dalam suasana Perintah Kawalan Pergerakan (PKP).

Ramai yang tidak dapat pulang ke kampung untuk menyambut bersama sanak saudara kerana PKP disebabkan penularan Covid-19 yang masih berleluasa, pastinya tahun ini orang ramai sangat berharap dapat menyambut hari raya di kampung selepas dua kali tidak dapat pulang sebelum ini.

Namun, kebimbangan orang ramai kini jika PRN diadakan dalam masa terdekat, ia bakal menyebabkan negara terpaksa berdepan satu lagi gelombang baharu penularan Covid-19 dan akhirnya terpaksa dikurung sekali lagi dalam rumah.

Rakyat sudah muak dengan percaturan dan permainan orang politik yang gilakan kuasa sehingga tidak memikirkan kesan selepas itu yang bakal berlaku.

Jangan dijadikan alasan dua PRN di Melaka dan Sarawak sebagai kayu pengukur untuk mengadakan satu lagi PRN, banyak negara dunia kini sedang bergelut dengan gelombang baharu penularan Covid-19 dan Malaysia juga tidak mustahil bakal tercetusnya satu lagi gelombang penularan yang besar.

Dalam keadaan kes jangkitan baharu masih angka beribu-ribu setiap hari, kluster baharu pula tumbuh bagai cendawan dan kehadiran beberapa varian baharu oleh pakar, ia bukan satu petanda yang baik untuk mengadakan satu lagi PRN kerana bakal mengundang musibah yang besar kepada negara.

Jangan kerana ahli politik kemaruk mahu mengadakan pilihan raya, rakyat pula nanti tidak boleh berhari raya. Cukup-cukuplah rakyat berhari raya di rumah tanpa dapat bertemu sanak saudara, sampai bila rakyat mahu didera oleh ahli politik yang mabuk kuasa.


Tol empat lebuh raya Lembah Klang tak naik, kata Ismail Sabri

Kadar tol melibatkan empat syarikat konsesi lebuh raya sekitar Lembah Klang tidak akan dinaikkan dan kekal sehingga tamat tempoh konsesi melalui langkah penstrukturan semula syarikat berkenaan, kata Perdana Menteri Datuk Seri Ismail Sabri Yaakob.

Beliau berkata penstrukturan itu dilaksanakan sejajar dengan prinsip serta objektif utama kerajaan iaitu untuk mengurangkan beban Keluarga Malaysia serta tidak melibatkan implikasi kewangan kepada kerajaan.

“Ini merupakan usaha berterusan kerajaan untuk memastikan Keluarga Malaysia tidak terbeban khususnya dengan kenaikan kadar tol sepertimana yang ditetapkan dalam perjanjian konsesi.

“Penjimatan ini boleh dimanfaatkan bagi program pembangunan infrastruktur negara dan kemudahan-kemudahan lain yang perlu diutamakan demi kesejahteraan Keluarga Malaysia,” katanya dalam kenyataan hari ini.

Perdana menteri berkata keputusan itu dibuat setelah penelitian terperinci dilakukan meliputi semua aspek iaitu bebanan kepada pengguna, obligasi kerajaan selaras dengan Perjanjian Konsesi serta beban kewangan kerajaan, lapor Bernama.

Ismail Sabri memaklumkan kerajaan bersetuju dengan cadangan penstrukturan semula melibatkan Kesas Sdn Bhd yang menguruskan Lebuhraya Shah Alam (KESAS), Syarikat Mengurus Air Banjir dan Terowong Sdn Bhd yang menguruskan Sistem Pengurusan Air Banjir dan Terowong (SMART).

Selain itu, ia juga melibatkan syarikat Sistem Penyuraian Trafik KL Barat Sdn Bhd yang menguruskan Lebuhraya Skim Penyuraian Trafik Kuala Lumpur Barat (SPRINT) dan Lingkaran Trans Kota Sdn Bhd yang menguruskan Lebuhraya Damasara-Puchong (LDP).

Ismail Sabri berkata penstrukturan itu juga dapat menjimatkan bayaran pampasan dari 1 Jan 2022 sehingga tamat tempoh konsesi serta penjimatan bersih bagi pembayaran subsidi tol yang dianggarkan berjumlah sekurang-kurangnya RM4.3 bilion.

Katanya perincian lanjut berhubung kelulusan kerajaan mengenai penstrukturan semula itu akan dimaklumkan oleh Menteri Kanan Kerja Raya Datuk Seri Fadillah Yusof.


Polis sahkan Dr Mahathir disiasat lagi, isu hina institusi diraja

Polis mengesahkan siasatan sedang dijalankan terhadap Tun Dr Mahathir Mohamad berkaitan kenyataan berunsur penghinaan terhadap institusi diraja.

Bekas perdana menteri dua kali itu hari ini dirakam kenyataan hari ini, menurut Pengarah Jabatan Siasatan Jenayah (JSJ) Bukit Aman, Datuk Seri Mohd Shuhaily Mohd Zain.

“Siasatan dijalankan ke atas Dr Mahathir berhubung kenyataan beliau yang berkecenderungan menghasut bagi mendatangkan penghinaan atau membangkitkan perasaan tidak setia terhadap institusi diraja, yang disiarkan sebuah portal berita pada 6 Jun lalu.

“Kes disiasat oleh Unit Siasatan Jenayah Terkelas (USJT), Bahagian D5, JSJ Bukit Aman, mengikut Seksyen 4 (1) Akta Hasutan 1948 serta Seksyen 233 Akta Komunikasi dan Multimedia 1998,” katanya dalam satu kenyataan, hari ini.

Mohd Shuhaily berkata, USJT turut mengambil keterangan Datuk Seri Khairuddin Abu Hassan dan Datuk Marzuki Yahya bagi membantu siasatan.

Beliau berkata, kes masih pada peringkat siasatan, justeru orang ramai dinasihatkan tidak membuat spekulasi atau berkongsi maklumat yang salah sehingga mengganggu proses siasatan.

“Polis Diraja Malaysia (PDRM) menggesa orang ramai agar menjadi pengguna media sosial yang bijak dan berhemah.

“Elak daripada mengeluarkan sebarang kenyataan yang boleh menggugat keharmonian dan perpaduan, terutama membabitkan isu 3R (agama, kaum dan institusi diraja),” katanya.

Terdahulu, Bukit Aman dilaporkan sekali lagi merakam percakapan Dr Mahathir berhubung kenyataan beliau sebelum ini mengenai proklamasi orang Melayu.

Peguam, Muhammad Rafique Rashid Ali dalam satu rakaman video, hari ini, memaklumkan proses itu dijalankan di Yayasan Albukhary selama kira-kira jam 30 minit bermula jam 3 petang tadi.


PM harap semua pihak hormati MOU demi perubahan inklusif

Bagi memastikan usaha memerangi pandemik berjaya, Perdana Menteri Datuk Seri Ismail Sabri Yaakob berharap agar semua pihak dapat menghormati Memorandum Persefahaman (MOU) Transformasi dan Kestabilan Politi yang telah dipersetujui pada 13 September lalu.

Menurut Ismail, dengan MOU yang telah ditandatangani, ia membolehkan kerajaan terus memberi sepenuh tumpuan dalam memerangi pandemik Covid-19 dan melakukan perubahan secara inklusif.

“Sesungguhnya krisis ini telah menyatukan kita semua dan memberi peluang untuk kita membuat perubahan secara inklusif. Saya berharap Memorandum Persefahaman (MOU) untuk Transformasi dan Kestabilan Politik yang telah dipersetujui pada 13 September yang lalu akan terus dihormati oleh kedua-dua belah pihak selaras dengan pendekatan Keluarga Malaysia.

“Persefahaman ini akan membolehkan kita memberikan sepenuh tumpuan kepada usaha memerangi pandemik dan meletakkan negara pada asas pertumbuhan yang lebih kukuh,” katanya.

Beliau berkata demikian ketika Membentangkan Rancangan Malaysia Ke-12 (RMK-12) di Dewan Negara, hari ini.

Selain itu, Ahli Parlimen (MP) Bera itu juga yakin dengan kerjasama yang dilakukan serta sokongan dari seluruh rakyat, konsep Keluarga Malaysia akan berjaya termasuk memulihkan kembali ekonomi negara.

“Marilah kita bersama-sama berganding bahu merealisasikan matlamat RMK-12 dengan mendakap erat prinsip bekerja bersama rakyat, demi masa hadapan Keluarga Malaysia yang lebih baik.

“Yakinlah bahawa hanya melalui kerjasama seluruh Keluarga Malaysia, perjuangan melawan pandemik Covid-19 dan memulihkan ekonomi, insya-Allah akan beroleh kemenangan,” ujarnya.


Enam kluster baharu pendidikan dikesan di lima negeri semalam

Enam daripada 10 kluster baharu yang dikesan dalam tempoh 24 jam semalam melibatkan kluster pendidikan, lapor Kementerian Kesihatan (KKM), hari ini

Menerusi laman sesawang Covidnow yang dikemas kini tengah malam tadi, KKM memaklumkan semua kluster pendidikan itu dikesan di Kedah, Kuala Lumpur, Sabah, Negeri Sembilan, dan Pahang.

Kedah mencatat dua kluster baharu pendidikan, masing-masing Kluster Dah Lebuh Taman yang melibatkan tiga daerah iaitu Kulim, Baling dan Kuala Muda, membabitkan 39 kes positif; dan Kluster Dah Jalan Pegawai di Kulim dengan 41 jangkitan.

Sehingga semalam, sebanyak 27 kluster pendidikan yang dikesan sejak 11 Januari 2022 lalu, masih aktif.

Kluster pendidikan di Kuala Lumpur ialah Kluster Taman Koperasi 2, di Kepong melibatkan 10 jangkitan, manakala di Negeri Sembilan, Kluster Jalan Dato Kelana Maamor membabitkan Seremban dan Port Dickson dengan 13 kes.

Di Sabah pula melibatkan Kluster Jalan Pintas Sembulan di Kota Kinabalu dengan 18 kes positif, dan Kluster Chatin di Temerloh, Pahang membabitkan 12 jangkitan.

Tiga kluster tempat kerja turut dikesan di Kunak, Sabah melibatkan 20 kes; Kota Bharu, Kelantan (30 kes); dan Johor Bahru, Johor (10 kes).

Satu kluster komuniti turut dilaporkan di Machang, Kelantan melibatkan 10 kes positif Covid-19.

Sehingga semalam sebanyak 366 daripada 6,509 kluster Covid-19 yang dikesan di negara ini, masih aktif, manakala selebihnya telah ditamatkan.


RM11.6 bilion wang tidak dituntut pemilik: Laporan

Jumlah wang tidak dituntut oleh pemilik sah dilaporkan telah meningkat kepada RM11.6 bilion, naik sebanyak RM4.13 bilion, berbanding pada 2019 sebanyak RM6.93 bilion.

Pada 2017, bekas Timbalan Menteri Kewangan Datuk Othman Aziz memberitahu Dewan Rakyat bahawa wang tidak dituntut berjumlah RM5.96 bilion pada tahun itu, manakala pada 2019, Timbalan Menteri Kewangan ketika itu Amiruddin Hamzah memberitahu angka itu meningkat kepada RM6.93 bilion.

Bagaimanapun, dana itu masih boleh dituntut daripada Pendaftar Wang Tak Dituntut Kementerian Kewangan, menurut TheSun.

Wang tidak dituntut ditakrifkan sebagai dana yang dimiliki secara sah oleh orang ramai tetapi kekal tidak dituntut, atau wang yang telah tidak aktif dalam pelbagai akaun selama bertahun-tahun.

TheSun memetik jurucakap Jabatan Akauntan Negara (JAN) sebagai berkata terdapat tiga kategori wang tidak dituntut.

Yang pertama adalah yang tidak dibayar sekurang-kurangnya setahun, seperti gaji, bonus, dividen dan tuntutan insurans; dan kedua ialah dana yang telah terbiar sekurang-kurangnya tujuh tahun dalam akaun simpanan, semasa dan simpanan tetap.

Kategori ketiga melibatkan wang yang dibayar untuk mengkreditkan akaun perdagangan yang telah tidak aktif selama sekurang-kurangnya dua tahun, seperti akaun pemiutang perdagangan dan akaun penghutang perdagangan dengan baki kredit.

“Masih terdapat sebilangan besar individu dan syarikat yang tidak mengetahui kewujudan dana tidak dituntut yang di bawah Akta Wang Tidak Dituntut 1965.

JAN juga dilaporkan telah terlibat dalam kesemua 100 program Aspirasi Keluarga Malaysia di seluruh negara untuk mendidik individu dan syarikat berkenaan cara menyemak dan membuat tuntutan mereka.

“Selain itu, kami juga menerima komen daripada individu yang tidak mahu menuntut wang mereka berikutan jumlah terbabit yang kecil. Apapun, kami telah memproses pembayaran sekecil RM0.01 untuk pemohon melalui eGUMIS, iaitu portal dalam talian kami di https://egumis.anm.gov.my/,” kata jurucakap itu.

Mengikut Seksyen 13(1) Akta tersebut, pembayaran hendaklah dibuat kepada mana-mana penerima yang boleh membuktikan dan memuaskan hati pegawai JAN bahawa dia mempunyai hak undang-undang terhadap wang tersebut seperti yang dituntut.

Jurucakap itu menggesa orang ramai menyemak wang tidak dituntut melalui eGUMIS, kaunter JAN di seluruh negara, atau melalui rekod yang diwartakan di Perpustakaan Negara. Orang ramai boleh memohon untuk menuntut wang mereka melalui dalam talian, kaunter atau pos berdaftar.

Orang ramai juga dinasihatkan merujuk kepada portal dalam taliannya untuk prosedur mendapatkan wang yang tidak dituntut. Brosur juga boleh dimuat turun melalui portal yang sama.


Zahid intai kerjasama, Azmin kata PN hanya fokus kempen untuk menang

Perikatan Nasional (PN) hanya memfokus kepada strategi untuk mencapai kemenangan pada Pilihan Raya Umum ke-15 (PRU-15) dan tidak membincangkan soal pembentukan kerajaan campuran.

Pengarah Pilihan Raya PN, Datuk Seri Mohamed Azmin Ali berkata pihaknya memanfaatkan sepenuhnya tempoh berkempen 14 hari untuk meyakinkan pengundi.

Katanya, tiada sebarang perbincangan rasmi berkait soal bergabung dengan mana-mana parti bagi membentuk kerajaan buat masa ini.

“Fokus kita adalah untuk menang di setiap kawasan PN wakili dan kita gunakan ruang (kempen) ini untuk yakinkan rakyat.

“Kita jelaskan kepada mereka tentang dasar-dasar yang dibawa PN yang pro perniagaan, mencipta pekerjaan serta menjamin kepedulian kepada rakyat,” katanya ditemui pada program di Kampung Kemensah di Gombak, lapor Sinar Harian.

Ia susulan kenyataan Presiden UMNO, Datuk Seri Ahmad Zahid Hamidi yang menyatakan kesediaan untuk bekerjasama dengan mana-mana gabungan parti sekiranya BN gagal mendapat majoriti mudah seperti dilapor sebuah akhbar Inggeris pada Jumaat.

Menerusi laporan itu, Zahid dikatakan bersedia dengan apa sahaja cara asalkan dapat membentuk kerajaan Persekutuan yang stabil dari segi politik.

Pada program itu, Azmin meminta rakyat memberi peluang kepada Pengerusi PN, Tan Sri Muhyiddin Yassin dan PN untuk mentadbir negara semula.

Menurut Azmin, Muhyiddin melepaskan jawatan sebagai perdana menteri pada pada 16 Ogos 2021 susulan tindakan 15 ahli Parlimen UMNO menarik sokongan.

“Muhyiddin letak jawatan bukan disebabkan gagal tetapi kerana 15 anggota Parlimen UMNO yang menyokong kleptokrat dan menarik sokongan kepada PM.

“Walaupun Muhyiddin masih ada sokongan sebanyak 100 undi tetapi beliau tidak lagi mahu bekerjasama dengan golongan kleptokrat dan bersekongkol dengan perasuah. Itu adalah prinsip beliau,” katanya.


Anwar pening pilih kawasan nak bertanding, yakin jadi PM

Yakin akan menjadi Perdana Menteri baharu sekiranya Pilihan Raya Umum Ke-15 (PRU-15) diadakan, Datuk Seri Anwar Ibrahim mengakui pening dalam memilih kawasan Parlimen yang ingin ditandinginya nanti.

Ketua Pembangkang itu masih percaya dirinya sangat hebat dan disayangi rakyat walaupun tewas teruk dalam Pilihan Raya Negeri (PRN) Melaka baru-baru ini, malah terlalu perasan dirinya adalah faktor kemenangan Pakatan Harapan (PH) semasa PRU-14 lalu walaupun ketika itu tidak langsung berkempen kerana sedang berada disebalik tirai besi.

Untuk rekod, Presiden PKR itu sebelum ini berkata PH akan bangkit semula daripada kekalahan PRN Melaka selepas didesak berundur daripada mengetuai blok pembangkang itu dan menunjukkan kedegilannya untuk terus berkuasa kerana sudah dinaiktaraf setara dengan menteri.

Terbaharu, spekulasi mengatakan Anwar mungkin akan bertanding di Johor pada PRU-15 nanti.

Anwar yang juga Ahli Parlimen (MP) Port Dickson bagaimanapun berkata, perkara itu masih terlalu awal untuk diputuskan.

“Perkara ini masih terlalu awal, mungkin dakwaan ini timbul kerana saya datang ke Kluang dan Simpang Renggam. Saya tidak kata ‘tidak’ tapi saya tidak tahu,” katanya.

Sebelum itu, terdapat laporan menyatakan Anwar bakal bertanding di kerusi Tebrau, Segamat dan Batu Pahat yang menjadi milik parti itu pada PRU-14 lalu namun kini penyandangnya tidak lagi bersama parti itu.

Terdahulu, PKR Perak menawarkan kepada Anwar untuk bertanding di kerusi negeri tersebut pada PRU-15 dengan harapan dapat menjadi Perdana Menteri (PM) Ke-10.

Tawaran untuk bertanding di Perak itu dibuat oleh Pengerusi PKR negeri, Farhash Wafa Salvador Rizal Mubarak yang berharap idolanya itu dapat menerima tawaran tersebut bagi mencapai cita-citanya.

“Presiden sangat responsif dan positif dengan pelawaan itu. Insya-Allah kita tengok nanti,” katanya.

Jelasnya, kedudukan PKR di Negeri Sembilan sudah kukuh dan kehadiran Anwar di Perak dilihat mampu mengukuhkan lagi penguasaan parti itu sekaligus memenangi pilihan raya nanti.

Anwar baru-baru ini gagal dalam cubaannya sekali lagi untuk menjadi PM selepas ditipu anak muridnya, Datuk Seri Ahmad Zahid Hamidi yang pada mulanya menyokongnya sebagai calon.

Sebaliknya, Presiden UMNO itu menukar sokongan apabila memberi sokongan kepada Naib Presidennya, Datuk Seri Ismail Sabri Yaakob untuk menjadi PM Kesembilan.


Undi orang muda penentu kemenangan besar Perikatan Nasional

Undi golongan muda akan menjadi penentu kemenangan besar Perikatan Nasional pada Pilihan Raya Umum Ke-15 (PRU-15) Sabtu ini, kata Presiden PAS Tan Sri Abdul Hadi Awang.

Abdul Hadi yang juga Timbalan Pengerusi Perikatan Nasional berkata, beliau sudah melawat seluruh negara dan sambutan diberikan golongan itu terhadap Perikatan Nasional amat memberangsangkan.

“Saya telah melawat seluruh negara di Semenanjung dari Perlis sehingga Johor dan terakhir di Kemaman. Menarik perhatian saya, sambutan orang muda dan himpunan dianjurkan, di mana pengundi muda adalah undi penentu yang sangat besar dalam pilihan raya ini,” katanya.

Beliau berkata demikian pada sidang media Jelajah PN Best Grand Finale PRU15 di Padang Astaka, di Kemaman, malam tadi (17 November 2022).

Ditanya adakah pengundi muda bersama Perikatan Nasional pada PRU kali ini, Abdul Hadi berkata, sambutan diberikan pengundi muda kepada Perikatan Nasional melebihi parti lain.

“Sama ada majlis waktu pagi, makan pagi, petang mahupun malam, semuanya meriah,” katanya.

Terengganu dan Kelantan mendahului dengan jumlah tertinggi pengundi muda pada PRU-15, dengan statistik Suruhanjaya Pilihan Raya (SPR) mengesahkan 10.6 juta pengundi berusia 18 hingga 39 tahun di seluruh negara layak untuk mengundi Sabtu ini.

Melalui statistik sama, sejumlah 1,393,549 juta pengundi berusia antara 18 hingga 20 tahun, manakala 4,614,429 berusia antara 21 hingga 29 tahun.

Sementara itu, dalam ucapannya Abdul Hadi berkata mana-mana pemimpin dan penceramah PAS yang mengeluarkan kenyataan ekstrem sehingga mencemarkan imej parti itu ketika berkempen sempena PRU-15 akan ‘digam’ daripada berceramah.

Beliau berkata tindakan itu diambil berdasarkan konsep dan dasar yang diamalkan parti itu, di mana PAS tidak mengamalkan cara yang kasar, sebaliknya menggunakan pendekatan demokrasi aman sejak dahulu lagi.

“Kita pantau mereka kerana PAS ada dasar iaitu menerang bukan menyerang… itu konsep yang kita bawa. (Jadi apabila ada) mana-mana kalangan kita yang mengambil pendekatan menyerang kita ‘gam’ (dan) hentikan daripada ceramah,” katanya.


Timbalan Speaker Pahang akui telah disaman dalam gambar tular

Timbalan Yang Dipertua Dewan Undangan Negeri (DUN) Pahang Lee Chin Chen hari ini mengesahkan beliau telah disaman atas kesalahan trafik melibatkan gambar kenderaan peribadinya melanggar peraturan lalu lintas, yang tular di media sosial pada Ahad lepas.

Lee yang juga Ahli Dewan Undangan Negeri (ADUN) Bilut berkata beliau telah memberi keterangan kepada polis daripada Bahagian Siasatan dan Penguatkuasaan Trafik Ibu Pejabat Polis Daerah Bentong hari ini, berhubung kejadian itu, menurut laporan Bernama.

“Saya telah memberikan kerjasama kepada mereka dan satu saman telah dikeluarkan. Saya akan menjelaskan saman ini seperti mana rakyat Malaysia yang lain dalam masa terdekat,” katanya menerusi kenyataan di sini hari ini.

Lee juga mengucapkan terima kasih kepada polis kerana telus dalam menjalankan tanggungjawab mereka.

Ketua Polis Daerah Bentong Supt Zaiham Mohd Kahar menerusi kenyataan ringkas juga memaklumkan pihaknya telah mengeluarkan saman di bawah Seksyen 79(2) Akta Pengangkutan Jalan (APJ) 1987.


Macam-macam saya dengar…

DAH lama saya tak mencuit.

Semalam saya mendapat berita sahabat lama saya, rakan wartawan, Datuk Norzila Rahman atau lebih dikenali sebagai Wan N meletak jawatan sebagai ketua media pejabat Perdana Menteri.

Kononnya beliau memberi notis 24 jam. Kononnya Wan N tak tahan dengan fitnah yang dilemparkan ke atas beliau.

Saya hantar nota ringkas kepada beliau “Baguslah. Takyah pening kepala.” Beliau menjawab, alhamdulillah.

“Banyak sangat fitnah. Saya tak biasalah kerja gitu…”

Saya faham. Banyak sangat kecelaruan dalam team PMX. Team media yang turut dicelarukan dengan team komunikasi yang diketuai oleh seorang mantan profesor UKM.

Saya mendapat tahu, betul atau tidak, Wan juga menghadapi tekanan daripada team soldadu cyber PMX, yang melihat Wan seperti “tidak begitu setia” dengan team PH.

Itu saya tak taulah. Tapi tekanan yang dihadapi oleh Wan cukup kuat. Beliau terpaksa menangani semua sekali, seolah-olah semuanya di bawah tengkuk beliau.

Takpalah Wan. Berehatlah. Umur kita pun bukan panjang.

Sepanjang seminggu ini saya sempat bertemu dengan beberapa pihak.

Antaranya yang berada di tempat yang “tertinggi” negara dan sebagainya.

Nada mereka sama. PMX tidak boleh buat kerja. Cakap sahaja pandai. Retorik beliau nombor satu.

“Saya kenal beliau sangat. Dia pandai cakap sahaja, kerja tak boleh.” Kata tokoh itu, yang tak perlu saya sebut siapa di sini.

Dengar kata akhbar Singapura pun sudah mula kritik PMX. Hairan ya? Juga dikatakan Indonesia pun (sudah) tak berapa selesa dengan beliau. Entahlah?

Namun itulah juga kata-kata secara umum. PMX banyak cakap. Banyak juga beliau buat salah. Menyebabkan team media dan komunikasinya pun pening kepala.

Dalam satu segi team medianya nak perkasakan slogan Madani, yang entah ke mana; dan satu segi lagi nak mematahkan janji-janji yang

diperkatakan oleh PMX sebelum pilihan raya dulu.

Dalam ucapan-ucapan PMX yang dimuat-naik semula, PMX berjanji segala-galanya; selagi ada bulan dan bintang.

Antara janji yang saya difahamkan dia sendiri berang apabila ada pihak yang menaikkan semula video itu adalah “jika esok saya jadi Perdana Menteri, maka harga minyak akan turun…”

Kata-kata itu menjadi gelak-ketawa lawak umum, sehinggakan direka emoji mukanya dengan kata-kata “esok minyak turun.”

Itulah retorik Anwar. Orator terhebat sejak zaman ubi kayu Baling 1974.

Kelmarin juga beberapa jam sebelum Wan meletakkan jawatan tersebar desas-desus, khabar angin, spekulasi mengatakan PMX mungkin akan hilang majoriti.

Sesungguhnya arus politiking bawah laut cukup kuat. Lebih kuat berbanding badai di atas permukaan.

Tokoh yang saya temui itu berkata lagi “riwayat beliau sebagai PMX tak lama.” Kita tunggu, katanya.

Ramai yang rimas perut dengan pak syeikh itu. Benarkah pihak keselamatan pun “pening” dengan beliau?

Team komunikasi PMX jangan bimbang. Sejak mutakhir ini PM Malaysia asyik bersilih-ganti. Ia bukan sesuatu yang pelik.

PMX bakal hilang jawatan, juga bukan pelik. Itulah akibatnya jika parti-parti politik kita mendapat undi “cukup-cukup makan saja”.

Macam-macam saya dengar. Biarlah saya stop sini dulu. Saya tengah sakit kepala sekarang. Mungkin cuaca panas di luar, sepanas politik negara kita. Tapi ada masakah saya untuk pening kepala?

Datuk Zaini Hassan

Pemegang anugerah prestij Kewartawanan Kajai 2005 Institut Akhbar Malaysia (MPI); Wartawan Terbaik Negara 2008 Persatuan Wartawan Melayu Malaysia (PWM); Best Journalist of the Year 2009 National Press Club (NPC); Tokoh Wartawan Politik 2011.

Bekas Penolong Ketua Pengarang Utusan; bekas kolumnis Cuit Utusan Malaysia (2008-2017) yang kontroversial.

*Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.

Artikel ini disiarkan kali pertama dalam portal BebasNews.


Deraf kenyataan media untuk Menteri Ekonomi daripada pakar

Cadangan YB Rafizi untuk meredakan kenaikan harga makanan bersandarkan kepada keanjalan permintaan rakyat telah mendapat pelbagai reaksi. Kecoh satu negara.

Secara ringkas, hipotesis YB Menteri ialah dengan keanjalan permintaan yang lebih tinggi, kenaikan harga akan mendorong kepada pengurangan permintaan dan tindakan ini akan menyebabkan penurunan harga berlaku atau setidaknya meredakan kenaikan harga makanan.

Setidaknya ada dua (2) persoalan perlu dijelaskan, permintaan apa dan permintaan siapa? YB Menteri jelas merujuk kepada pemintaan untuk makanan dan minuman bukan alkohol yang menyumbang sebanyak 29.5% dalam raga penggunaan yang digunakan untuk pengiraan Indeks Harga Pengguna oleh Jabatan Perangkaan Malaysia. Jumlah ini terdiri dari 3 komponen utama iaitu makanan dirumah (16.9%), makanan diluar rumah (11.5%) dan minuman (1.1%).

Berdasarkan laporan terkini yang diumumkan, sebanyak 671 (80%) dari 841 items yang dipantau telah mencatat kenaikan harga. Kadar inflasi untuk makanan dirumah mencecah 7.3% dan kadar inflasi makan diluar rumah meningkat lebih tinggi pada kadar 9.6%, berbanding kadar inflasi keseluruhan yang merangkumi semua kategori perbelanjaan iaitu 4%.

Dengan ‘andaian’ semuanya kekal sama, penurunan dalam permintaan yang berpunca dari kenaikan harga (tertakluk kepada keanjalan) akan menyebabkan harga yang lebih rendah DAN jumlah permintaan yang dapat dipenuhi juga akan menjadi lebih rendah.

Ini membawa kepada persoalan kedua-permintaan siapa? Siapakah yang akan menanggung beban mengurangkan permintaan ini? Siapakah yang perlu mengorbankan permintaan sedia ada? Si Kaya atau Si Miskin? Saranan ini menjadi polemik.

Ramai yang hilang punca, keluar dari ehwal ekonomi negara, terus berpolitik pula.

Saya cuba menyelami hujah YB Rafizi dengan meneliti beberapa pandangan beliau yang menyusul beberapa harinyang lepas. Saya yakin YB Rafizi cenderung melihat kepada manfaat perkongsian data bersifat analitik. Disini ada ketepatan ekonominya. Saya ‘cuba’ mentakrif apa yang sebenarnya ingin disampaikan oleh beliau.

Saya draf semula kenyataan media untuk YB Rafizi, seperti berikut:

“Kerajaan menyedari bahawa kita kini berhadapan dengan tekanan keatas harga, khususnya harga makanan dan juga kos makan diluar rumah. Walaupun kadar inflasi keseluruhan negara berada ditahap 4%, kadar inflasi untuk kedua-dua kategori perbelanjaan ini meningkat dengan lebih tinggi iaitu 7.3% dan 9.6%.

Selain dari menangani aspek pengeluaran dan penawaran, membenteras tindakan monopolistik serta kartel yang menekan pengguna dan meningkatkan produktiviti pengeluaran makanan negara, pengguna juga mempunyai peranan untuk mempengaruhi dan memastikan harga dipasaran agar menjadi harga yang adil-untuk pengguna dan pengeluar.

‘Kebijaksanaan Pengguna’ adalah kuasa pengguna yang dapat meredakan kenaikan harga, khususnya peningkatan harga yang tidak berpatutan. Pengguna berupaya mempengaruhi harga dipasaran dan mendispilinkan peniaga untuk menawarkan harga yang adil bersandarkan faktor penawaran dan permintaan yang asli.

Kerajaan akan meningkatkan perkongsian data dan maklumat kepada rakyat berkaitan harga barangan dan perkhidmatan dengan lebih kerap dan terperinci bagi membolehkan pengguna membuat keputusan yang terbaik dalam keputusan kepenggunaan masing-masing.

Satu pengkalan data dan info analitik yang bersifat ‘real time’ dan khusus-lokasi serta mudah dicapai dan difahami oleh rakyat akan dibangunkan. Dengan maklumat yang terkini, lengkap dan mudah, rakyat akan boleh membuat perbandingan harga ke atas sesuatu barangan dan perkhidmatan di lokasi masing-masing.

Perkongsian maklumat dan data ini akan meningkatkan kebijaksanaan pengguna dalam membuat keputusan kepenggunaan serta juga mampu mendisiplinkan pengeluar/peniaga untuk menawarkan produk dan perkhidmatan pada harga yang adil dan kompetitif.

Di samping itu, kesediaan pengguna untuk membuat peralihan gaya hidup yang bersesuaian tanpa menjejaskan kualiti kehidupan juga akan ditingkatkan. Usaha yang khusus akan digerakkan bagi meningkatkan kefahaman rakyat tentang diet dan tatacara pemakanan sihat yang mampu dilaksanakan oleh rakyat. Kebijakkan kepenggunaan seharusnya juga mewujudkan masyarakat yang sihat tubuh badan melalui pemakanan yang seimbang.

Dengan ini rakyat akan lebih bersedia membuat perubahan dalam raga perbelanjaan makanan mereka yang juga akan meredakan peningkatan harga yang berlebihan.

Kita harus menerima kenyataan dan bersedia untuk mengubah gaya hidup bersesuaian dengan anjakan negara ke status negara maju dan berpendapatan tinggi. Kerajaan akan memastikan bahawa setiap lapisan masyarakat akan dapat menikmati pendapatan yang lebih baik dan kehidupan yang lebih berkualiti dengan anjakan status negara ini. Gaya hidup negara maju perlu diterapkan sebagai budaya hidup baharu.

Kerajaan menggalakkan pembudayaan memenuhi keperluan hidup secara kendiri atau D.I.Y. – ‘Do it Yourself’. Kebiasaan untuk makan diluar yang kini agak tinggi boleh dikurangkan dengan penyediaan makanan secara kendiri tanpa menjejaskan kualiti.

Penghasilan produk-produk berkaitan oleh pengusaha IKS mampu memenuhi anjakan gaya hidup ini. Pengusaha kedai makan juga boleh memperkenalkan model perniagaan yang baharu agar dapat memenuhi keperluan makan diluar rumah pada kos yang berpatutan.

Kerajaan menyeru rakyat untuk tampil bersama, membantu kerajaan membendung kenaikan harga yang tidak berpatutan. Kerajaan menyanjung kebijaksanaan kepenggunaan rakyat. Kerajaan berazam untuk mewujudkan pasaran yang disihat dan adil untuk semua. Usaha meningkatkan produktiviti pengeluaran makanan bagi memenuhi keperluan rakyat akan terus dipertingkatkan.

Dengan persaingan sihat dan produktiviti yang tinggi, harga yang adil akan tercapai, menang-menang untuk kedua belah pihak, pengeluar dan pengguna. Kerajaan akan terus berusaha mencari jalan yang terbaik bagi membendung kenaikan harga makanan. Sokongan rakyat amat dialu-alukan dan dihargai.
Terima kasih dan wassalam.”

MINDA UKM: Ada ketepatan ekonomi, ada perubahan tingkah laku dan menang-menang untuk semua.

Tan Sri Prof Dr Noor Azlan Ghazali
Bekas Pengarah Eksekutif Majlis Tindakan Ekonomi (EAC)

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Belanda laksana semula ‘lockdown’

Belanda menguatkuasakan semula perintah berkurung dan ‘lockdown’ separuh dalam usaha mengekang penularan wabak Covid-19 yang kini mengancam negara-negara Eropah.

Kerajaan negara itu mengarahkan restoran dan kedai ditutup lebih awal dan melarang penonton hadir dalam acara sukan utama mulai hari ini.

Perdana Menteri sementara Belanda, Mark Rutte berkata, langkah drastik perlu diambil selama beberapa minggu bagi menangani krisis itu kerana Covid-19 mula menular semula di seluruh negara, membabitkan semua sektor tanpa mengira usia.

Katanya sejak beberapa kawalan pergerakan dimansuhkan dua bulan lalu, sebanyak 16,000 kes positif direkodkan pada Khamis dan Jumaat.

“Kita amat beruntung kerana majoriti rakyat sudah divaksinasi. Jika tidak, kesan terhadap sistem kesihatan tidak dapat digambarkan,” katanya.

Berdasarkan perintah itu, bar, restoran, kafe dan pasar raya diarahkan menghentikan operasinya bermula jam 8 malam sepanjang tempoh tiga minggu itu manakala kedai bukan keperluan penting pada jam 6 petang.

Pelawat di rumah pula dihadkan kepada empat orang manakala rakyat dinasihatkan supaya bekerja dari rumah kecuali ada keperluan mendesak.

Acara awam turut dibatalkan manakala perlawanan bola sepak antara Belanda dan Norway bagi kelayakan Piala Dunia terpaksa diadakan secara tertutup tetapi sekolah dibenarkan beroperasi.

Di Austria, kerajaannya berhasrat melaksanakan perintah berkurung terhadap rakyat yang belum menerima vaksin atau mereka yang sedang pulih daripada jangkitan terbabit.

Bagaimanapun beberapa negeri termasuk Salzburg yang merekodkan kadar kes terburuk sudah melaksanakan perintah berkurung terhadap mereka yang belum divaksin mulai Isnin lalu.

Pusat Kawalan Penyakit Eropah menerusi penilaian risiko mingguannya menyenaraikan Belgium, Bulgaria, Croatia, Republik Czech, Estonia, Greece, Hungary, Belanda, Poland dan Slovenia sebagai negara dalam kategori membimbangkan akibat penularan Covid-19. – Agensi


Korea Selatan catat kes tertinggi dalam 24 jam lalu

Korea Selatan melaporkan jumlah jangkitan Covid-19 tertinggi iaitu sebanyak 3,292 kes dalam tempoh 24 jam lalu, tatkala negara itu melangkah ke fasa pertama untuk ‘hidup bersama Covid-19’ dengan melonggarkan beberapa sekatan.

Agensi Kawalan dan Pencegahan Penyakit Korea Selatan (KDCA) hari ini berkata, peningkatan jangkitan telah diramal oleh pegawai dan pakar perubatan susulan sekatan penjarakan sosial ditarik balik awal bulan ini, setelah negara itu merekodkan lebih 70 peratus daripada 52 juta penduduknya menerima vaksin Covid-19.

Lebih 78.5 peratus daripada penduduk Korea Selatan telah lengkap divaksinasi, termasuk 90 peratus daripadanya adalah individu dewasa.

KDCA berkata peningkatan kes serius juga didorong oleh pengurangan keberkesanan vaksin Covid-19 yang diberikan kepada kumpulan yang terdedah seperti warga tua, yang membawa kepada peningkatan jangkitan mendadak.

Sehingga hari ini, terdapat 506 kes serius Covid-19, turun daripada 522 kes yang dilaporkan semalam.

Bagi meredakan lonjakan itu, KDCA berkata pihaknya telah memutuskan untuk memendekkan sela masa dos untuk suntikan penggalak kepada empat bulan untuk individu berumur 60 tahun ke atas dan mereka yang tinggal atau bekerja di rumah jagaan serta kemudahan lain yang mudah terdedah kepada Covid-19.

Susulan peningkatan jangitan itu, kegunaan katil hospital semakin meningkat, khususnya di hospital sekitar kawasan Seoul ,, dengan hanya kira-kira 30 peratus unit rawatan rapi (ICU) yang masih tersedia. – Agensi


Dr Mahathir beri masa lanjutan kepada Anwar jawab surat tuntutan

Peguam Datuk Seri Anwar Ibrahim meminta lanjutan untuk menjawab notis tuntutan dibuat Tun Dr Mahathir Mohamad berhubung tuduhan mengumpul kekayaan peribadi semasa berkuasa sebelum ini.

Perdana Menteri (PMX) itu diberi tempoh tujuh hari untuk menjawab surat tuntutan dibuat Dr Mahathir yang berakhir semalam dan peguamnya meminta masa lanjutan sehingga Isnin minggu depan.

Dalam satu kenyataan, peguam Mahathir menerusi Tetuan Rafique berkata bekas PM itu tidak mempunyai bantahan terhadap permohonan untuk lanjutan masa daripada peguam Anwar, iaitu Tetuan Thomas Phillip yang memohon hingga 17 April untuk menjawab.

“Anak guam kami tiada halangan kepada permintaan itu… anak guam kami juga merizabkan segala haknya dalam tuntutan ini,” kata firma guaman itu.

Sebelum ini, surat tuntutan Mahathir, yang bertarikh 27 Mac, memberi Anwar sehingga semalam untuk menjawab.

Mahathir merujuk kepada kenyataan Anwar pada Kongres Nasional Khas PKR 2023, pada 18 Mac lalu yang didakwa memfitnahnya.

Dr Mahathir berkata, tuduhan yang dilemparkan terhadap dirinya iaitu dia mempunyai berbilion ringgit dan mengagihkan untuk keluarga, anak dan sebagainya serta dia seorang penyangak.

Mahathir berkata, ini memberi gambaran yang amat buruk terhadapnya dan adalah satu fitnah, melainkan Anwar boleh menunjukkan bukti bahawa dia (Mahathir) sudah mendapat berbilion ringgit dan melarikan duit itu ke luar negara serta tidak membayar cukai.

Jelasnya, walaupun pernah melemparkan tuduhan hampir sama sebelum ini (sebelum menjadi PM) tetapi Anwar kini adalah PM yang mesti bertanggungjawab dan tidak boleh membuat tuduhan dengan begitu saja tanpa bukti jelas.

Dr Mahathir berkata, dia mahu Anwar menarik balik fitnah yang dilemparkan itu atau menunjukkan bukti dan jika tidak dijawab maka tindakan undang-undang akan diambil.


Keadilan tanpa pilih kasih akan angkat martabat Islam: Agong

Pelaksanaan undang-undang perlu dilaksanakan tanpa pilih kasih memilih darjat seseorang individu, titah Yang di-Pertuan Agong, Al-Sultan Abdullah Ri’ayatuddin Al Mustafa Billah Shah.

Baginda berkata prinsip keadilan tanpa memilih status seseorang penting kerana ia berjaya mengangkat martabat Islam semasa zaman Rasulullah, malah dapat menaikkan nilai sesebuah masyarakat itu.

“Keadilan yang diamalkan tanpa memilih kasih berjaya mengangkat martabat Islam pada zaman Rasulullah.

“Prinsip keadilan yang telus dan terbuka turut berjaya membangunkan masyarakat yang adil, saksama, makmur dan sejahtera,”titahnya.

Tuanku bertitah demikian dalam titah diraja sempena Majlis Perasmian Kompleks Mahkamah Syariah Kuantan yang dimasyhur dengan nama Kompleks Syariah Al-Sultan Abdullah di sini pada Isnin.

Turut berangkat, Raja Permaisuri Agong,Tunku Azizah Aminah Maimunah Iskandariah dan Pemangku Raja Pahang,Tengku Mahkota Tengku Hassanal Ibrahim Alam Shah Al-Sultan Abdullah Ri’ayatuddin Al Mustafa Billah Shah.

Hadir sama, Menteri Besar Pahang, Datuk Seri Wan Rosdy Wan Ismail dan Menteri di Jabatan Perdana Menteri (Hal Ehwal Agama), Datuk Idris Ahmad.

Menurut Sultan Abdullah lagi, mahkamah syariah juga perlu berfungsi untuk melaksanakan keadilan berasaskan bidang kuasa yang diberikan undang-undang dan perlembagaan selaras dengan hukum syarak.

“Berpandukan prinsip keadilan dalam Islam, mahkamah ini juga perlu bijak menggunakan kuasa budi bicara dan sentiasa berlaku adil kepada semua pihak dalam menjatuhkan hukuman terutama yang melibatkan kes-kes kekeluargaan.

“Ia termasuk mengkaji hukuman berbentuk kerja sosial bagi kes-kes tertentu supaya tidak berlaku penindasan dan diselesaikan secara budi bicara.

“Ia kerana prinsip keadilan menurut Islam ialah menjunjung amanah tuhan dan bukannya mewakili kuasa tuhan,”titahnya.

Al-Sultan Abdullah bertitah, kuasa menghukum dan memberikan pengampunan juga tidak wajar digunakan sewenang-wenangnya kerana ia bakal dipertanggungjawabkan kelak.

“Jika undang-undang tidak dilaksanakan secara konsisten dan adil pasti keadilan tidak akan tercapai kerana falsafah disebalik penggubalan sesuatu undang-undang itu telah ternoda.

“Jika perkara itu berlaku, pihak yang lemah akan menjadi mangsa kepada pihak memiliki kuasa dan menjadi titik permulaan menghalalkan penindasan dan kezaliman dalam sistem pemerintahan.

“Justeru, mahkamah syariah perlu mempunyai kecekapan dalam mengendalikan kes agar keadilan dapat dicapai,” titah Seri Paduka Baginda.

Dalam titahnya itu, Al-Sultan Abdullah meminta Hakim Syarie memastikan kes-kes yang dikendalikan dihakimi seadil-adilnya dan penghakiman dapat dilaksanakan dengan segera.

“Pada masa sama, pegawai mahkamah dan peguam syarie turut bertanggungjawab secara kolektif dalam menentukan prosiding mahkamah berjalan lancar,”ujarnya.

Titah Seri Paduka Baginda lagi, hakim syarie, pegawai mahkamah dan peguam syarie mempunyai tanggungjawab kepada pihak yang dibicarakan, tanggungjawab sosial kepada negara dalam mempertahankan integriti mahkamah dan melindungi kesucian Islam.

Sementara Al-Sultan Abdullah berkata, perasmian dan pemasyhuran bangunan Kompleks Mahkamah Syariah Negeri Pahang menjadi simbolik dan mercu tanda ketinggian institusi mahkamah syariah di negara ini.

“Saya telah disembah maklum bahawa kompleks mahkamah ini telah siap sepenuhnya 23 September tahun lalu dengan kos RM44.75 juta.

“Ketika ini hampir semua negeri memiliki kompleks perundangan syariah yang lengkap dalam memberi perkhidmatan terbaik kepada rakyat,” titahnya.

Menurut Seri Paduka Baginda, kompleks mahkamah syariah yang sempurna terbina itu mampu memainkan peranan besar dalam menyampai dan mengembangkan syiar Islam.

“Diharapkan lebih banyak lagi usaha dilaksanakan untuk meningkatkan institusi Mahkamah Syariah di negara ini,” titahnya.

Tambah Seri Paduka Baginda lagi, sebarang usaha memperkasakan mahkamah syariah di negara ini sentiasa disokong tanpa berlaku diskriminasi kepada mana-mana pihak kerana prinsip utama undang-undang syariah adalah keadilan kepada semua.

Sementara itu dalam titahnya, Al-Sultan Abdullah meminta pihak berkaitan meneliti kembali cadangan hukuman diyat supaya ia dapat dilaksanakan dalam sistem keadilan di negara ini.


Berdepan bantahan, PKB benarkan penduduk flat diami rumah hingga 31 Julai

Perbadanan Pembangunan Kampong Bharu (PKB) selaku pemegang hak kepada pangsapuri yang terlibat dalam pengambilan tanah bagi projek pembangunan semula Kampung Sungai Baru, tidak mempunyai halangan untuk membenarkan bekas pemilik unit kediaman itu untuk terus mendiami rumah berkenaan sehingga 31 Julai ini.

Jabatan Ketua Pengarah Tanah dan Galian (JKPTG) dalam kenyataan hari ini memaklumkan PKB akan mengeluarkan surat kebenaran kepada bekas pemilik yang terlibat selepas Borang K (notis pengosongan rumah) dikeluarkan oleh JKPTG, lapor Bernama.

JKPTG mengeluarkan kenyataan itu susulan berita tular di sebuah portal tempatan mengenai penduduk kecewa selepas menerima notis pengosongan rumah pada bulan Ramadan.

Sementara itu, kenyataan itu turut memaklumkan pengambilan tanah bagi projek pembangunan semula Kampung Sungai Baru itu membabitkan 72 unit pangsapuri, 37 unit rumah teres dan satu lot pencawang elektrik Tenaga Nasional Berhad.

“Bayaran pampasan pangsapuri mula dibayar secara berperingkat pada Februari 2022. Pampasan dibayar dalam lingkungan RM198,000 hingga RM350,000 mengikut prinsip Jadual Pertama, APT 1960 (Seksyen 8 Akta Pengambilan Tanah 1960).

“Mana-mana pemilik rumah yang tidak berpuas hati dengan award Pentadbir Tanah bolehlah mengemukakan bantahan melalui Borang N APT 1960 (permohonan supaya bantahan dirujukkan kepada mahkamah) dalam tempoh 42 hari dari tarikh award,” menurut kenyataan itu.

JKPTG telah mengeluarkan Borang K diiringi dengan surat iringan setelah bayaran pampasan dibayar kepada pihak berkepentingan, katanya.

Surat tersebut dikeluarkan secara pentadbiran untuk menerangkan maksud Borang K dan pengeluaran surat iringan itui adalah satu prosedur standard dalam proses pengambilan tanah bagi memaklumkan bahawa pangsapuri itu diletakhakkan kepada badan berkanun yang berkenaan iaitu PKB.


Perkongsian Facebook kematian ‘Dr Nur’ ditahan Israel tak benar

Pengendali laman sosial Facebook Info Runner Semalaya sudah memadam maklumat disebarkannya yang mendakwa ‘Dr. Nur’ – yang kononnya ditahan pihak berkuasa rejim Israel – terbunuh.

Sambil memohon maaf kepada keluarga seorang wanita Nurul Nadia Azhar yang meninggal dunia Jumaat lalu, pengendali laman Facebook itu juga sudah memadam video bersurasi 1 minit 10 saat mengenai wanita disangka ‘Dr.Nur’.

Sebaliknya wanita dalam klip video itu adalah Nurul Nadia yang bertugas sebagai jurutatarias di sebuah stesen penyiaran dan meninggal dunia akibat jangkitan paru-paru, Jumaat lalu.

“Saya admin meminta maaf pasal post Nurul Nadia itu, kerana tidak melihat kesahihannya terlebih dahulu.

“Pada keluarga Nurul dan yang terlibat saya memohon maaf atas kesilapan saya lakukan sebentar tadi. Berkaitan hantaran itu saya telah padamkan,” kata admin Info Runner Semalaya, hari ini.

Sebelum ini, tular dakwaan mengatakan seorang doktor wanita Malaysia yang menyertai misi kemanusiaan di Palestin ditangkap polis rejim Zionis Israel di Tebing Barat.

Dakwaan itu dibuat dua individu, termasuk pengacara dan pelakon Pengacara, Iesya Toh yang mengatakan kononnya beberapa minggu lalu beliau telah dihubungi seorang doktor yang bertugas di Hospital Kuala Lumpur (HKL) menyatakan rakan setugas yang menjalankan misi bantuan di Palestin, ditahan pihak Israel.

Bagaimanapun, Wisma Putra cuba menghubungi dua individu bernama ‘Dr Aida’ dan ‘Dr Shafiq’, yang didakwa berkhidmat di HKL bagi mendapatkan maklumat lanjut berkenaan ‘Dr. Nur’ namun kedua-dua mereka gagal dihubungi.


Meninggal dunia di kaunter menunggu JPJ

Seorang lelaki warga emas keturunan India meninggal dunia di kerusi ruang menunggu kaunter Jabatan Pengangkutan Jalan (JPJ) cawangan Bangi, Seksyen 7 Bandar Baru Bangi dekat sini, pagi tadi.

Pusat Kawalan Daerah Ibu Pejabat Polis Daerah Kajang menerima satu laporan pada jam 10.21 pagi berkenaan seorang lelaki tempatan tidak sedarkan diri di kerusi tempat menunggu jabatan berkenaan.

Ketua Polis Daerah Kajang, Asisten Komisioner Mohd Zaid Hassan, berkata susulan itu, sebuah ambulans bersama petugas perubatan bergegas ke tempat kejadian untuk memeriksa keadaan mangsa.

“Bagaimanapun, mangsa yang berusia 76 tahun disahkan sudah meninggal dunia dan mayatnya kemudian dihantar ke Unit Forensik Hospital Kajang untuk tindakan lanjut.

“Buat masa ini kematian mangsa diklasifikasikan sebagai mati mengejut dan siasatan masih dijalankan,” katanya dalam kenyataan, hari ini.

Katanya lagi, orang orang yang mempunyai sebarang maklumat mengenai kes ini boleh menghubungi pegawai penyiasat, Sarjan Ariffin ditalian03-89114222 atau mana-mana balai polis berhampiran.

Sementara itu, tular di media sosial hari ini beberapa gambar dan video berhubung kejadian itu.


Penggunaan gajet: Kanak-kanak terdedah kepada risiko rabun jauh

Telefon pintar, tablet, komputer serta pelbagai lagi gajet yang wujud pada masa kini menjadi alat yang paling kerap digunakan oleh segenap lapisan masyarakat saban hari.

Selalunya, telefon pintar merupakan gajet wajib untuk ibu bapa yang mempunyai anak-anak kecil untuk mengelakkan mereka mengganggu ibu bapa yang sedang sibuk atau sebagai hiburan harian untuk si kecil sehinggakan kita merasakan ia adalah benda paling wajib untuk membantu mententeramkan anak-anak kecil.

Ini berdasarkan kajian Pertubuhan Kesihatan Sedunia (WHO), mendapati satu bagi setiap 10 kanak-kanak di negara ini mengalami gangguan kesihatan mata yang gagal didiagnosis lebih awal.

WHO melaporkan kira-kira 1.89 bilion atau 23 peratus penduduk dunia (4.95 bilion), menghidap rabun jauh (myopia) dan rabun jauh teruk (high myopia) menjelang 2050. Kesannya buruk menyebabkan pesakit terdedah kepada risiko hilang penglihatan jika tidak dirawat segera.

Sindrom penglihatan komputer merupakan antara masalah kesihatan yang terjadi akibat terdedah kepada penggunaan telefon pintar untuk tempoh yang kerap dan berpanjangan. Kajian menunjukkan penggunaan alat teknologi ini melebih dua jam sehari akan membawa risiko 90 peratus kepada sindrom tersebut. Malah, ia akan memberikan pelbagai kesan sampingan terhadap mata dan bukan sahaja bagi orang dewasa yang menggunakan komputer untuk tempoh masa yang lama malah pada anak-anak kecil kita.

Sebagai kesimpulan, adakah penggunaan telefon pintar dan gajet elektronik boleh dipersalahkan? Jawapan ringkasnya adalah “ya.  Menurut Pakar Bedah Mata, Dr Tan Jin Poi dari Pantai Hospital Penang, kajian telah menunjukkan bahawa penggunaan yang berlebihan alat boleh menyebabkan kesan negatif fizikal dan mental contohnya. kelewatan pertuturan, terjejas sosial dan komunikasi kemahiran, kurang interaksi antara ibu bapa dan kanak-kanak, kebimbangan, kemurungan, pendedahan awal kepada kandungan negatif, ketagihan dan lain-lain

“Kanak-kanak menggunakan alat biasanya memberi tumpuan sangat pada kandungan yang mereka biasanya tidak memberi perhatian kepada postur mereka, jarak mata mereka dari skrin. Ia adalah perkara biasa untuk pemalas, sengetkan belakang kepala dengan dagu jutted ke hadapan dan mereka ini akan memberi kesan kepada badan dan mata,” ujarnya.

Tambah Dr. Jin Poi, skrin berkilat pada kebanyakan gajet boleh menyebabkan ‘glare’ atau silau yang boleh menyebabkan ketepatan (clear) penglihatan menurun dengan ketara dan dengan itu menyebabkan penglihatan kabur.

Katanya, kanak-kanak yang menggunakan gajet lebih daripada empat jam sehari mempunyai lebih buruk sindrom penglihatan komputer daripada orang lain yang kurang fokus pada gajet.

“Risiko untuk mendapat masalah myopia juga boleh meningkatkan pada kanak-kanak apabila mereka sering menghabiskan masa kira-kira lapan jam setiap hari pada gajet.

“Jika boleh, hadkan jumlah masa kanak-kanak menghabiskan pada alat dan tidak membenarkan mereka untuk menggunakan selepas masa mereka selesai. Juga menghadkan masa menonton TV. Kanak-kanak kecil boleh menggunakan alat satu jam sehari dan dua jam sehari untuk kanak-kanak sekolah akan. pelajar tidak perlu menggunakan komputer atau lebih mudah alih daripada  empat jam secara berterusan dalam satu hari,” jelasnya.

Oleh itu, Dr. Jin Poi menasihatkan, supaya ibu bapa tidak perlu sentiasa menggunakan gajet sebagai pengganti pengasuh. Kebiasaannya, gajet diberi untuk memastikan anak yang sibuk manakala ibu bapa cenderung melakukan kerja-kerja mereka atau aktiviti-aktiviti lain.

“Selain itu, laraskan kecerahan cahaya pada skrin peranti supaya ia selesa untuk kanak-kanak untuk melihat. lapisan anti-reflektif pada cermin mata atau atas skrin boleh membantu mengurangkan amat nyata dan ketegangan.

“Justeru, penting untuk ibu bapa dan penjaga untuk mewujudkan gaya hidup yang seimbang yang sihat untuk anak-anak mereka terutama sejak usia muda. Ini boleh menjadi penting dalam membesarkan anak-anak yang dapat menjaga diri mereka sendiri semasa dewasa,” ujarnya.


KJ gesa menteri buat kecoh di KLIA lepaskan jawatan

Menteri yang didakwa membuat kekecohan di Lapangan Terbang Antarabangsa Kuala Lumpur (KLIA) perlu melepaskan jawatan.

Bekas menteri Kabinet Khairy Jamaluddin Abu Bakar berkata jika tidak dibuang, menteri itu akan mengakibatkan imej kerajaan untuk berpegang pada tata kelola yang baik akan dilihat gagal.

Khariy turut memuji Ketua Pemuda UMNO, Dr Muhammad Akmal Saleh yang mendesak Perdana Menteri, Datuk Seri Anwar Ibrahim supaya menteri terbabit dilucutkan jawatan.

“Rancangan ‘mengarut’ apa ini? Menteri hadir dan membebaskan seseorang yang ditahan oleh Imigresen? Saya yakin tiada ada apa-apa tindakan selepas siasatan.

“Syabas Ketua Pemuda UMNO Akmal Saleh. Jika benar menteri yang terlibat mesti disingkirkan.

“Ia akan dilihat sebagai kegagalan kepada kerajaan ini yang melaungkan tata kelola yang baik,” kata Khairy melalui Instagram Story, hari ini.

Hari ini, BebasNews melaporkan seorang seorang menteri bertindak menceroboh masuk balai ketibaan antarabangsa di KLIA, petang semalam gara-gara ingin ‘menyelamatkan’ wanita warga China yang dinafikan daripada memasuki negara ini.

Dalam gesaannya, Akmal berkata tindakan menteri itu tidak wajar malah tiada siapa boleh mengatasi undang-undang negara ini.


Harga telur ayam naik, gantikan sumber protein lain

Secara purata, isi rumah di Malaysia memakan 48 kilogram (kg) daging ayam setiap tahun atau empat kilogram sebulan (dua ekor).

Jika kita belah ayam menjadi 12 bahagian seekor, setiap kita memakan satu per lima belah bahagian ayam setiap hari (ini agak rendah).

Sebenarnya, isi rumah di Malaysia memakan 50kg ikan, 19kg babi, tujuh kg lembu dan 1.15kg kambing selain 330 telur ayam (hampir sebiji setiap hari) bagi setahun.

Isi rumah kita masih lebih suka makan ikan daripada ayam.

Mengapa protein penting kepada isi rumah di Malaysia? Ini kerana protein membantu sel untuk pertumbuhan badan.

Menurut Pakar Ekonomi Prof Emeritus Dr. Barjoyai Bardai, pengurangan harga ayam sebenarnya menekan kedudukan penternak ayam.

“Kerana terhimpit antara kos yang meningkat dan harga yang menurun, mereka tiada pilihan selain terpaksa mengurangkan pengeluaran bagi menurunkan kerugian keseluruhan operasi.

“Masalah penternak ialah, walaupun mereka cekap daripada segi operasi namun mereka sangat bergantung kepada pengimportan bahan makanan menyebabkan industri ini mempunyai nilai tambah yang sangat kecil,” katanya

Dalam pada itu, peniaga runcit di pasaran juga tertekan kerana pengguna menuduh mereka mengambil keuntungan lebih, walhal mereka menerima bekalan pada harga yang meningkat.

Menurut Dr. Barjoyai, ada peruncit yang lebih rela tidak menjual ayam daripada dituduh mengambil untung berlebihan.

“Cara yang mudah untuk pengguna bertindak ialah untuk berhenti memakan ayam buat sementara.

“Pengguna boleh mencari sumber protein lain seperti ikan dan sayuran, tauhu dan tempe. Pengurangan tekanan di pasaran akan mewaraskan lagi tindakan pengimport dan pemborong bagi menurunkan harga,” jelasnya.

Sementara itu, Dekan Fakulti Pertanian Universiti Putra Malaysia (UPM) Prof Madya Dr Nur Azura Adam berkata, berdasarkan data diperoleh menunjukkan keperluan rakyat negara ini terhadap telur ayam sekitar 21 kilogram atau 361 biji setahun untuk setiap individu.

“Untuk menampung keperluan semasa, dianggarkan 672,000 tan metrik telur diperlukan setahun.

“Ketika ini, jumlah ditawar tidak mampu memenuhi permintaan pasaran.

“Saya menjangka harga telur dan ayam akan naik memandangkan kos penghasilan bahan makanan ayam sekitar 70 peratus daripada jumlah keseluruhan kos pengeluaran,” katanya.

Dr Nur Azura berkata, realiti permasalahan kenaikan harga ayam dan telur banyak dipengaruhi bahan makanan ayam seperti jagung dan kacang soya diimport.

“Kita import bahan mentah ini dari negara seperti China, Brazil dan Argentina, sekali gus menjadikan harga pasaran antarabangsa di luar kawalan kita.

“Pada masa sama, perlu lihat kos logistik yang meningkat bukan hanya dalam negara, malah di peringkat antarabangsa terutama kos kargo.

“Ada pengusaha atau penternak mengeluh faktor kenaikan disebabkan harga tidak terkawal bahan penternakan seperti dedak, vitamin dan beberapa faktor luaran lain hingga mengakibatkan mereka terpaksa menaikkan harga telur serta ayam,” katanya.

Menurut beliau, keluhan ini relevan kerana bahan itu tidak dihasilkan dalam negara dan semuanya bergantung kepada kos import.

“Jika ada cadangan berhubung kawalan harga bahan makanan ayam, sebenarnya ia di luar kuasa kita. Bagaimanapun, mungkin kerajaan boleh memperkenalkan subsidi khas apabila berdepan dengan krisis sebegini untuk mengurangkan harga dedak,” katanya.

Tidak ketinggalan, Penasihat Persekutuan Persatuan-Persatuan Penternak Malaysia (FLFAM) Datuk Jeffrey Ng berkata, penternak serta pengeluar telur ayam terpaksa beroperasi dalam kerugian apabila harga dedak serta kos bahan mentah makanan ayam meningkat.

“Saya tidak nampak permintaan ayam akan meningkat dengan mendadak selepas kerajaan mengumumkan harga ayam turun 20 sen.

“Sebagai penternak, kita tetap akur dengan arahan kerajaan namun saya sendiri tidak tahu sampai bila. Kita sudah beroperasi dalam kerugian sejak sebulan lalu dan jika keadaan ini berterusan, kita gulung tikar.

“Harga dedak naik RM2 minggu ini dan sejak 2020 sampai sekarang, harga dedak naik RM34 satu beg 50 kilogram, ini kos bahan mentah untuk makanan ayam yang terpaksa kita tanggung,” katanya.

Beliau turut berharap kerajaan dapat memberikan garis panduan yang jelas berhubung masalah ini, sekali gus melihat kepayahan golongan penternak.


Jangkitan varian Delta bermula di sekolah semakin merebak di Fujian

Penularan varian Delta Covid-19 yang dikatakan bermula di sebuah sekolah rendah di Putian di tenggara China terus meluas, mendorong pihak berkuasa negara itu mengenakan tindakan, termasuk larangan perjalanan dan penutupan sekolah, bagi mengekang penyebaran virus itu.

Pihak berkuasa Putian, bandar dihuni kira-kira 3.2 juta penduduk di wilayah pesisir pantai dan bertentangan dengan Taiwan, Fujian, mengarahkan ujian saringan terhadap semua penduduknya pada Selasa, setelah kes dikaitkan dengan seorang lelaki yang pulang dari Singapura, menyebabkan 100 individu lain dijangkiti.

Suruhanjaya Kesihatan Kebangsaan China berkata 59 jangkitan tempatan baharu dilaporkan pada 13 September, meningkat daripada 22 kes sehari sebelumnya dengan kesemua mereka adalah di Fujian.

Dalam tempoh empat hari sahaja, keseluruhannya 102 jangkitan berlaku dalam komuniti di tiga bandar utama di Fujian, termasuk Xiamen, yang dihuni kira-kira lima juta penduduk.

Sumber penularan dipercayai bapa seorang murid di sebuah sekolah rendah di Putou. Dia pulang dari Singapura pada Ogos lalu dan telah melengkapkan tempoh kuarantin, termasuk beberapa ujian Covid-19, sebelum disahkan positif bulan ini setelah mula menunjukkan simptom Covid-19.

Anak lelaki itu berusian 12 tahun dan rakan sekelasnya antara pesakit pertama yang dikesan dalam kluster itu minggu lalu, sejurus selepas penggal sekolah baharu bermula.

Varian Delta itu kemudian mula merebak di dalam kelas berkenaan, menjangkiti lebih 36 murid lain, kata pihak berkuasa sambil menambah kes itu adalah yang terbesar membabitkan penularan wabak Covid-19 di sekolah sejak pandemik itu bermula.

Penularan dalam kalangan murid sekolah berkenaan mencetuskan gesaan supaya kanak-kanak berusia 12 tahun dan ke atas diberi suntikan vaksin Covid-19, selain tempoh kuarantin 14 hari turut dipertikaikan, lapor akhbar Global Times.

Kes baharu Covid-19 meletus semula menjelang Hari Kebangsaan China pada 1 Oktober, dengan cuti seminggu yang menjadi masa paling popular dalam kalangan penduduk negara itu untuk melakukan perjalanan.

Penularan turut merebak ke Xiamen, di mana 32 kes baharu dilaporkan dalam komuniti pada 13 September berbanding hanya satu kes sehari sebelumnya.

Pesakit pertama dikesan adalah kontak rapat dengan individu yang disahkan positif Covid-19 di Putian, kata pihak berkuasa kesihatan.

Pihak berkuasa Xiamen juga melaksanakan perintah penutupan di beberapa kawasan mencatatkan kes yang tinggi dan mengarahkan sekolah melaksanakan pembelajaran secara dalam talian.

China kini dilanda varian Delta yang sangat menular setelah berjaya mengekang gelombang pertama Covid-19 yang muncul dari Wuhan pada akhir 2019. – Agensi


Rizab antarabangsa BNM berjumlah AS$11.2 bilion setakat Ogos 2023

Rizab antarabangsa Bank Negara Malaysia (BNM) berjumlah US$112.2 bilion (US$1=RM4.647)) pada 15 Ogos 2023 berbanding US$112.9 bilion pada 31 Julai, 2023.

Dalam satu kenyataan hari ini, bank pusat itu berkata paras rizab itu memadai untuk membiayai 5.2 bulan import barangan dan perkhidmatan, dan satu kali jumlah hutang luar negeri jangka pendek, menurut laporan Bernama.

Komponen utama rizab antarabangsa ialah rizab mata wang asing (US$99.7 bilion), paras rizab Tabung Kewangan Antarabangsa (US$1.4 bilion), hak pengeluaran khas (SDR) (US$5.7 bilion), emas (US$2.4 bilion), dan aset-aset rizab lain (US$3 bilion).

Sementara itu, jumlah aset berjumlah RM624.28 bilion, terdiri daripada emas dan pertukaran asing serta rizab lain, termasuk SDR (RM525.53 bilion), kertas kerajaan Malaysia (RM12.84 bilion), pinjaman dan pendahuluan (RM23.71 bilion), tanah dan bangunan (RM4.14 bilion) dan aset-aset lain (RM58.05 bilion).

BNM berkata modal dan liabiliti terdiri daripada modal berbayar (RM100 juta), rizab (RM179.22 bilion), mata wang dalam edaran (RM158.30 bilion), deposit oleh institusi kewangan (RM167.47 bilion), deposit kerajaan persekutuan (RM14.93 bilion), deposit-deposit lain (RM37.36 bilion), kertas Bank Negara (RM32.78 bllion), peruntukan SDR (RM29.96 bilion) dan liabiliti-liabiliti lain (RM4.17bilion).


Najib akui main golf di Singapura selain melawat cucu

Selain melawat cucu, Datuk Seri Najib Razak mengakui turut bermain golf ketika berada di Singapura setelah mendapat pelepasan sementara pasportnya baru-baru ini, sebelum Mahkamah Rayuan mengekalkan hukuman bersabit kes SRC International Sdn Bhd pada 8 Disember lalu.

Najib yang dihukum penjara 12 tahun dan denda RM210 juta oleh Mahkamah Tinggi, mengakui bermain golf bersama seorang jutawan Singapura yang dikenalinya ketika menjadi Perdana Menteri dahulu.

Susulan tular gambar beliau bersama jutawan Sam Goi Seng Hu – pemilik projek Sutera Harbour di Sabah – Najib membidas pihak-pihak tertentu yang mempersoalkan masa peribadinya yang terluang ketika berada di Singapura.

“Itu pun jadi isu?

“Tak kan saya bersama cucu 24 jam setiap hari selama tempoh 6 hari saya berada di Singapura?,” tulis Najib di Facebook beliau hari ini.

Oktober lalu, Mahkamah Rayuan membenarkan permohonan Najib mendapatkan pasport antarabangsanya buat sementara bermula 20 Oktober hingga 22 November untuk menemani anaknya, Nooryana Najwa di Singapura dan bakal melahirkan anak kedua.

Pada 3 November pula Mahkamah Rayuan membenarkan permohonan Najib meminda tarikh bagi pelepasan dan pemulangan pasportnya untuk ke Singapura, mulai 25 Oktober hingga 6 Disember.

8 Disember lalu, Mahkamah Rayuan mengekalkan sabitan dan hukuman yang dijatuhkan Mahkamah Tinggi Kuala Lumpur terhadap Najib bersabit kes pertuduhan penyelewengan dana RM42 juta milik SRC International Sdn Bhd selepas rayuannya ditolak.

Panel tiga Hakim Mahkamah Rayuan – Datuk Abdul Karim Abdul Jalil dan bersidang bersama-sama Datuk Has Zanah Mehat dan Datuk Vazeer Alam Mydin Meera – membuat keputusan menolak rayuan bekas Perdana Menteri itu selepas mendapati permohonan Ahli Parlimen Pekan itu tidak mempunyai merit.

Mengulas lanjut mengenai gambar beliau bersama jutawan itu di padang golf di Singapura, Najib berkata Sam Goi kini berada di tempat ke-23 dalam senarai Forbes paling kaya di Singapura dengan kekayaan AS$1.7 bilion.

“Ya, kereta Rolls-Royce itu adalah milik dia.

“Dia juga telah melabur di Malaysia dan kini memiliki projek Resort Sutera Harbour di Sabah,” kata Najib.

Katanya, jutawan itu memberitahu bahawa beliau (Sam Goi) adalah peminat dasar-dasar ekonomi dan pembangunan ketika beliau menjadi Perdana Menteri dan telah meminta untuk diperkenalkan kepadanya.

“Masa kita bertemu, dia banyak meminta pandangan saya tentang hala tuju pembangunan dan ekonomi negara sebab dia ingin lebih melabur di Malaysia.

“Adakah ianya salah bagi saya untuk gunakan masa peribadi saya untuk beri pandangan saya kepada pelabur asing yang ingin melabur ke Malaysia biarpun saya bukan PM lagi dan bukan Menteri?,” soal Najib.


Hina anak muda: PN yakin lebih ramai tolak PH, BN dalam PRN

Perikatan Nasional (PN) yakin keangkuhan sikap pemimpin Pakatan Harapan (PH) dan penghinaan terhadap anak muda, bakal menerima jawapan pada Pilihan Raya Negeri (PRN) di Kedah, Kelantan, Terengganu, Pulau Pinang, Selangor dan Negeri Sembilan, menjelang Julai depan.

Ketua Penerangan PAS, Khairil Nizam Khirudin berkata penghinaan PH terhadap pengundi muda menunjukkan gabungan yang membentuk kerajaan Pusat bersama Barisan Nasional (BN) itu, amat terkesan dengan keputusan Pilihan Raya Umum Ke-15 (PRU-15) lalu.

Beliau berkata kenyataan yang mengatakan pengundi muda tidak berpelajaran mengundi Perikatan Nasional (PN) pada PRU-15 lalu juga dilihat amat angkuh.

Menurutnya anak muda dari semua latar belakang, termasuk yang berpendidikan tinggi yang menolak PH dan BN adalah jelas.

“Kami mengambil serius ucapan Ketua Setiausaha PH, Senator Datuk Seri Saifuddin Nasution Ismail semasa Konvensyen PH Kedah pada 25 Februari yang dilihat amat angkuh.

“Beliau menghina pengundi muda serta menuduh mereka tidak berpelajaran kerana telah mengundi PN pada PRU-15.

“Ucapan Saifuddin dalam video yang tular di media sosial: “Kecenderungan orang muda yang tinggi pelajaran dan stabil pendapatan mereka akan undi PH. Tetapi makna pelajaran yang tidak tinggi naik motor pi sana sini ini mereka bagi kepada Perikatan lah.”

“Ini bukan kali pertama pemimpin PH menghina pengundi muda. Jelas sekali mereka amat terkesan dengan penolakan pengundi muda kepada PH pada PRU-15.

“Kebangkitan anak-anak muda dari semua latar belakang menolak PH dan BN amat jelas, malah ramai dalam kalangan mereka ini adalah terpelajar dan berkerjaya,” katanya dalam satu kenyataan hari ini (28 Februari 2023).

Sehubungan itu, Khairil Nizam yang juga ahli Parlimen Jerantut berterima kasih dan mengucapkan tahniah kepada semua anak muda bandar dan luar bandar serta yang berada di luar negara yang memberikan sokongan kepada PN pada PRU-15.

“Kami yakin dengan keangkuhan sikap pemimpin PH ini bakal diterjemah dengan penolakan lebih ramai anak muda pelbagai latar belakang terhadap PH dalam Pilihan Raya Negeri di Selangor, Kelantan, Terengganu, Kedah, Negeri Sembilan dan Pulau Pinang nanti,” katanya.

Rakyat, anak muda kurang pelajaran undi PN, kata Ketua Setiausaha PH


Muhyiddin ucap takziah kepada keluarga Tun Arshad Ayub

Pengerusi Majlis Pemulihan Negara Tan Sri Muhyiddin Yassin dan keluarga turut menzahirkan rasa dukacita menerima berita kematian ikon pendidikan negara Tun Dr Arshad Ayub, hari ini.

Dalam ucapan takziah kepada keluarga Allahyarham, bekas Perdana Menteri itu berkata beliau secara peribadi mengenali Allahyarham yang pernah berkhidmat di beberapa kementerian sebagai Ketua Setiausaha dan seorang yang amat tegas, komited serta berdedikasi.

Menurutnya Allahyarham adalah nama besar yang cukup dikenali dan banyak berjasa dalam bidang pendidikan dan pembangunan ekonomi negara.

“Sumbangan Allahyarham dalam merintis penubuhan dan pembangunan Institut Teknologi Mara ( kini UiTM) sehingga melahirkan jutaan modal insan berkualiti tidak ada tolok banding sehingga menjadikan Allahyarham antara individu yang berjaya mencapai dan merealisasikan sasaran pendidikan bagi Dasar Ekonomi Baru (DEB),” katanya.

Muhyiddin berkata pemergian Allahyarham adalah satu kehilangan besar kepada sektor pendidikan dan ekonomi negara.

“Api kecintaannya kepada pembangunan pendidikan anak bangsa tidak pernah padam sehingga ke akhir hayatnya. Marilah kita sama-sama berdoa agar roh Allahyarham dicucuri rahmat dan ditempatkan dalam kalangan orang beriman.

“Saya juga berdoa moga ahli keluarga Allahyarham tabah dan sabar menghadapi saat-saat yang menyedihkan ini,” katanya.

Allahyarham yang pernah berkhidmat sebagai Pengarah ITM menghembuskan nafas terakhir awal pagi tadi, pada usia 93 tahun.

Anak kelahiran Muar, Johor itu juga dilantik sebagai Canselor Universiti Antarabangsa INTI yang pertama pada 2013 dan pernah memegang jawatan sebagai Pengerusi Lembaga Pengarah Universiti Malaya.

Ketika berusia 23 tahun, Allahyarham mula berkhidmat dengan Lembaga Pembangunan Industri Desa (RIDA) pada September 1951 sebagai Penolong Pegawai Kadet Pembangunan Kampung.

Allahyarham juga aktif berkecimpung dalam dunia perniagaan serta menjadi ahli lembaga pengarah beberapa syarikat awam dan badan berkanun.

Ketika negara mencapai kemerdekaan pada 1957 dan pembentukan Malaysia pada 1963, Arshad yang pernah dilantik sebagai Anggota Suruhanjaya Gaji Harun berada di luar negara untuk melanjutkan pengajiannya di Universiti College of Wales, Aberystwyth, United Kingdom (1954-1958) dan IMD Business School, Lausanne, Switzerland (1963).

Allahyarham meninggalkan seorang isteri Toh Puan Zaleha Mohd Arshad dan tujuh orang anak iaitu lima lelaki dan dua perempuan.


Nahas maut: Remaja tiada lesen pandu MPV tanpa pengetahuan bapa

Remaja 16 tahun yang memandu kenderaan pelbagai guna (MPV) sebelum terbabas dan merempuh dua pemotong rumput menyebabkan seorang daripadanya maut di Jalan Pintasan Semeling, Sungai Petani semalam, dikatakan memandu kenderaan itu tanpa pengetahuan bapanya.

Ketua Polis Daerah Kuala Muda Asisten Komisioner Zaidy Che Hassan berkata polis sudah mengambil keterangan daripada remaja terbabit yang juga sudah dibebaskan.

“Kertas siasatan kes sedang dilengkapkan dan kita akan merujuknya ke pejabat Timbalan Pendakwa Raya untuk arahan lanjut. Setakat ini, ujian air kencing terhadap remaja berkenaan mendapati dia bebas pengaruh dadah,” katanya seperti dilapor BH hari ini.

Zaidy berkata, hasil pemeriksaan mendapati remaja yang juga pelajar di sebuah sekolah menengah itu menggunakan MPV berkenaan tanpa pengetahuan bapanya.

“Siasatan awal mendapati bapa remaja terbabit tiada di rumah kerana menghadiri majlis perkahwinan. Kita difahamkan kunci kenderaan ditinggalkan di rumah dan kesempatan itu diambil remaja itu untuk memandu MPV terbabit tanpa pengetahuan bapanya,” katanya.

Setakat ini, katanya, siasatan mendapati remaja itu memandu laju sehingga hilang kawalan serta terbabas dan merempuh dua pokok sebelum merempuh pula dua pekerja pemotong rumput yang ketika itu sedang berehat di bahu jalan.

Dalam kejadian jam 11 pagi semalam, seorang pekerja pemotong rumput warga Myanmar, Cinglowpa, 20, meninggal dunia akibat parah di kepala, manakala rakan senegara berusia 33 tahun patah bahu kanan selepas dirempuh MPV ketika sedang berehat di bahu jalan.

Ketika kejadian, mangsa yang meninggal dunia sedang duduk atas rumput, manakala rakannya yang parah pula berada atas motosikal yang diletakkan di bahu jalan.

Kes disiasat mengikut Seksyen 41 (1) Akta Pengangkutan Jalan (APJ) 1987.


Jangan sedih Dhabitah , layak ke final juga satu kejayaan: PM

Penerjun negara Nur Dhabitah Sabri menerima pujian dan kata-kata semangat daripada Perdana Menteri yang telah mempamerkan aksi dan tentangan yang amat mengagumkan pada saingan akhir acara 3 meter (m) papan anjal wanita individu Sukan Olimpik Tokyo 2020 hari ini.

Tan Sri Muhyiddin Yassin berkata biar pun tanpa pingat, kelibat dan aksi Nur Dhabitah nyata menghiburkan bersama semangat yang tidak mudah mengalah.

“Layak ke final dan berada di tempat keempat daripada 12 peserta dalam temasya sukan tersohor, Sukan Olimpik Tokyo 2020, juga adalah satu kejayaan yang perlu anda banggakan.

“Jangan sedih. Perjalanan anda masih jauh. Masih banyak kejayaan yang boleh dilakar termasuk pada edisi Sukan Olimpik akan datang. Senyumlah Nur Dhabitah!” katanya dalam kenyataan di Facebook malam ini.

Nur Dhabitah menamatkan saingan dalam acara itu di kedudukan keempat di Pusat Akuatik Tokyo.

Penerjun berusia 22 tahun itu menampilkan aksi konsisten bagi setiap terjunan dalam lima pusingan acara tersebut namun pungutan mata yang diperoleh tidak mencukupi untuk menaiki podium.

Penerjun yang berasal dari Kuala Lumpur itu terpaksa berpuas hati di kedudukan keempat setelah mengumpul 326.15 mata.


13 daripada 23 kluster baharu Covid-19 hari ini babitkan tempat kerja

Jumlah kluster Covid-19 yang dikesan dalam tempoh 24 jam sehingga 12 tengah hari tadi meningkat kembali kepada 23 kluster berbanding 19 yang dilaporkan dalam tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata jumlah terbaharu itu menjadikan keseluruhannya 5,305 kluster dengan 3,970 telah ditamatkan, manakala 1,335 lagi masih aktif.

Beliau berkata 13 daripada kluster itu membabitkan tempat kerja, komuniti (lapan), dan masing-masing satu kluster kumpulan berisiko tinggi dan import, kedua-duanya dikesan di Johor.

Johor juga merekodkan lima kluster tempat kerja, Perak (tiga), Kelantan (dua) dan masing-masing satu di Sabah, Selangor, dan Melaka.

Sementara itu, Sarawak yang mencatat lonjakan jangkitan positif sebanyak 3,611 kes hari ini, merekodkan empat kluster komuniti, diikuti tiga di Kelantan, dan satu di Pahang.

Sementara itu, Dr Noor Hisham berkata, dalam tempoh 24 jam itu juga sebanyak 16,814 lagi pesakit disahkan sembuh menjadikan kumulatif sejak awal tahun lalu kepada 1.88 juta kes, berbanding jumlah keseluruhan jangkitan positif sebanyak lebih 2.11 juta kes.

Daripada 14,345 kes baharu hari ini 1,246 membabitkan rakyat asing. Daripada jumlah itu, 43 adakah kes import yang turut melibatkan 16 bukan warganegara.

Sebanyak 212 kes atau 1.5 peratus daripada kes hari ini adalah kategori 3, 4, dan 5; dan 14,133 kes (98.5 peratus) lagi adalah terdiri daripada kategori 1 dan 2.

Menurutnya, dalam tempoh itu juga 1,167 pesakit dirawat di unit rawatan rapi (ICU) dengan 906 daripadanya disahkan positif Covid-19, dan 261 pesakit lagi disyaki dan dalam siasatan.

Katanya, 636 pesakit lagi memerlukan alat bantuan pernafasan dengan 407 daripadanya disahkan positif, dan 229 lagi disyaki atau kes dalam siasatan.


Betul kah PTPTN jadi alat politik? Apa Asyraf, Johan tahu?

Kita semua tahu dan kenal Perbadanan Tabung Pendidikan Tinggi Nasional (PTPTN) . Kita juga kenal bekas orang-orang kuat PTPTN yang nampak tergugat benar dengan apa yang diperkatakan oleh Datuk Wan Saiful Wan Jan, bekas Pengerusi PTPTN baru-baru ini.

Bermula dengan Ketua Pemuda UMNO (15 Julai 2022) dan kemudian bekas ahli lembaga pengarahnya, Tan Sri Johan Jaaffar (15 Julai 2022).

Kenapa bersungguh benar gaya mereka menyerang Wan Saiful.? Kenapa suka benar ‘mengusik’ PTPTN?

Rupanya tidak lain dan tidak bukan kerana kerusi Pengerusi PTPTN kosong sejak 17 Jun 2022 dan telah genap sebulan. Selesai persoalan pertama.

Persoalan kedua, adakah berbaloi UMNO nak rebut jawatan Pengerusi PTPTN yang sepatutnya disandang oleh Bersatu?

Berbaloi tuan-tuan. Ini cerita dia.

Sejak kerajaan Perikatan Nasional (PN) mengambil alih pentadbiran negara pada Mac 2020 dan implementasi polisi baharu oleh Wan Saiful bersama ‘political will’ kerajaan pada masa itu, PTPTN mencatatkan 433,722 peminjam membayar balik pinjaman mereka dengan nilai RM 1.9 billion.

Hanya pada tempoh singkat 1 November 2021 hingga 30 April 2022. Mereka ini tidak perlu diugut untuk disenarai hitam oleh Sistem Maklumat Rujukan Kredit Pusat (CCRIS) dan imigresen pun macam zaman UMNO dulu.

RM1.9 bilion hanya dalam enam bulan. Berbaloi tak nak berebut kerusi tu tuan-tuan?

Cuma persoalan wajar untuk tuan-tuan tanya kepada Ketua Pemuda UMNO Asyraf Wajdi Dusuki dan Johan. Betul ke PTPTN zaman UMNO dulu model operasinya adalah pinjam daripada pasaran modal atau pasaran kewangan (bank dan sebagainya) dengan ‘interest rate’ tertentu dan dipinjamkan pula kepada mahasiswa/peminjam dengan ‘interest rate’ lebih tinggi?

Adakah Asyraf dan Johan setuju dengan model operasi ini nak dekat sama dengan Ah Long – untung atas angin.

Kalau orang tak mampu bayar akibat tekanan ekonomi teruk masa itu, mereka disenaraihitamkan dan dikenakan sekatan perjalanan ‘travel ban’ .

Soalan kedua untuk Asyraf dan Johan. Perdana Menteri Datuk Seri Ismail Sabri Yaakob tidak share ke dengan korang berdua pasal kuota seat Pengerusi PTPTN tu untuk Bersatu macam apa dimaktubkan dalam perjanjian hari itu?

Benda sepenting ini takkan lah korang tak bincang dulu dalam group whatsapp?

Atau Pemuda UMNO a.k.a whistleblower PWTC ni gigih serang Wan Saiful dan PTPTN sebab nak alih isu perjanjian tu?

Atau isu Presiden UMNO yang masih tak selesai kes mahkamah? Atau pergolakan dalaman UMNO menjelang pemilihan tak lama lagi dah?

Apa pun, macam Datuk Dr Marzuki Mohamad sebut, orang Bersatu ini tawaduk sifatnya. Takda jawatan pun takda masalah. Kerja kita tetap buat.

Rakyat tetap kita jaga. Kita tak bising bila tak ada jawatan dan tak jadi whistleblower hanya untuk dapat perhatian dan jawatan.

Ts. Shahmi Shamsuddin
Ketua Armada Bersatu Sepang

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Ramasamy keluar DAP?

Timbalan Pengerusi DAP Pulau Pinang, P Ramasamy dijangka akan mengumumkan keputusannya untuk keluar dari parti, esok.

Menurut laporan FMT yang memetik sumber dalam parti mendakwa veteran DAP itu akan meletak jawatan kerana tidak berpuas hati tidak dicalonkan pada PRN.

Awal hari ini, Ramasamy yang telah bersama parti itu selama hampir dua dekad Ramasamy memaklumkan akan mengadakan sidang media dan menurutnya beliau mempunyai pengumuman ‘penting’ untuk dibuat.

Sidang media itu akan diadakan di pejabat David Marshel yang kini bertanding bebas di DUN Perai selepas mengumumkan keluar DAP, baru-baru ini.

Ramasamy antara 8 ADUN yang digugurkan daripada pencalonan DAP di Pulau Pinng.

Tindakan DAP itu sekali gus menamatkan khidmat Ramasany sebagai Ahli Dewan Undangan Negeri (ADUN) Perai selama tiga penggal selepas mula menyandang kerusi itu sejak 2008 pada Pilihan Raya Umum Ke-12 (PRU-12).

Bulan lepas, Ramasamy mempertikai sama ada DAP masih parti yang sama disertainya pada 2005 selepas digugurkan.


Ringgit susut, bursa pula rendah

Ringgit terus susut berbanding dolar Amerika Syarikat (AS) pada pembukaan hari ini (13 September 2022) berikutan peningkatan permintaan terhadap dolar AS apabila Rizab Persekutuan AS (Fed) mengesahkan komitmennya untuk mengekalkan inflasi terkawal.

Fed juga mengekalkan jangkaan kenaikan kadar faedah yang besar oleh bank pusat AS.

Pada jam 9.10 pagi, mata wang tempatan susut kepada 4.5030/5055 berbanding dolar AS daripada 4.5010/5045 pada penutup Isnin, lapor Bernama.

Pedagang ActivTrades Dyogenes Rodrigues Diniz berkata, dolar AS terus meningkat berbanding ringgit, yang kini didagangkan di atas paras RM4.50 bagi satu dolar.

Pengerusi Fed Jerome Powell mengakui bahawa pengetatan ekonomi akan membawa sedikit kesan sosial kepada golongan yang kurang berkemampuan.

“Secara keseluruhannya, kenyataan ini mengulangi kedudukan semasa Fed mengenai dasar monetari yang lebih ketat. Kedudukan ini harus dikekalkan untuk beberapa waktu kerana data menunjukkan pasaran pekerjaan yang kukuh dan inflasi kekal tinggi,” kata Diniz.

Beliau berkata kesan utama peningkatan sistematik dalam kadar faedah di AS, ialah ia menjadikan sekuriti hutang awam semakin menarik minat pelabur.

“Jika anda menambah fakta bahawa bon AS dianggap paling selamat di dunia, ini cenderung mewujudkan aliran modal yang berterusan dari negara lain ke AS, modal yang ditukar daripada mata wang lain kepada dolar AS, mendorong mata wang AS lebih tinggi berbanding rakan niaganya,” tambahnya.

Berbanding sekumpulan mata wang utama, ringgit diniagakan lebih rendah.

Unit tempatan susut berbanding dolar Singapura kepada 3.2263/2286 daripada penutup Isnin pada 3.2224/2251 dan jatuh berbanding pound Britain pada 5.2658/2687 daripada 5.2549/2590 sebelumnya.

Ia susut berbanding euro kepada 4.5638/5663 daripada 4.5636/5671 dan susut nilai berbanding yen Jepun kepada 3.1596/1615 daripada 3.1526/1553.

Sementara itu, Bursa Malaysia dibuka rendah pagi ini, walaupun sentimen pasaran serantau bertambah baik selepas rali di Wall Street semalaman, kata seorang penganalisis.

Pada jam 9.10 pagi, penanda aras FTSE Bursa Malaysia KLCI (FBM KLCI) menyusut 0.86 mata kepada 1,497.1 daripada 1,497.96 penutup Isnin.

Indeks penanda aras dibuka 0.56 mata lebih rendah kepada 1,497.4.

Bagaimanapun, di pasaran yang lebih luas, kaunter untung mengatasi kaunter rugi iaitu 192 berbanding 113, manakala 233 kaunter tidak berubah, 1,803 tidak diniagakan dan sembilan yang lain digantung.

Jumlah dagangan berjumlah 290.1 juta unit bernilai RM87.81 juta.

Wall Street melanjutkan rentak menarik pada Isnin, rali kepada penutupan yang lebih tinggi secara mendadak dengan saham tenaga dan teknologi membantu tiga indeks utama AS mencecah paras tertinggi dua minggu.


Lebih 51.13 juta dos vaksin Covid-19 telah diberikan sehingga semalam

Lebih 22.28 juta atau 95.2 peratus daripada populasi dewasa Malaysia telah melengkapkan suntikan vaksin Covid-19 masing-masing sehingga semalam, sama ada vaksin dua dos atau vaksin dos tunggal, kata Kementerian Kesihatan (KKM), hari ini.

Sejak Program Imunisasi Covid-19 Kebangsaan (PICK) dilancarkan pada 24 Februari lalu hingga semalam juga lebih 22.85 juta individu dewasa atau 97.6 peratus menerima sekurang-kurangnya satu dos.

Selain itu, sejak 13 Oktober lalu hingga semalam seramai 938,437 individu yang layak, khususnya warga emas berusia 60 tahun dan ke atas serta petugas barisan hadapan telah menerima suntikan dos penggalak.

Keseluruhannya sebanyak 45,899,740 dos diberikan kepada individu dewasa sehingga semalam.

Untuk rekod, sehingga semalam, 65.2 peratus daripada keseluruhan kes kematian akibat Covid-19 di Malaysia melibatkan pesakit yang tidak divaksinasi, 22.1 peratus belum lengkap divaksin, dan 12.6 peratus adalah individu yang lengkap divaksinasi.

Sementara itu, KKM memaklumkan sejak 20 September lalu hingga semalam seramai 2,505,157 atau 79.6 peratus daripada remaja berusia 12 hingga 17 tahun telah lengkap divaksinasi.

Seramai 2,734,057 lagi remaja menerima sekurang-kurangnya satu dos, manakala 13.1 peratus lagi belum divaksin.

Secara keseluruhannya, sebanyak 51,138,954 dos vaksin Covid-19 telah diberikan kepada populasi di negara ini, dengan 24,791,677 atau 75.9 peratus individu telah lengkap divaksinasi.

Seramai 25,593,015 atau 78.4 peratus lagi menerima sekurang-kurangnya satu dos, dan 21.6 peratus lagi belum divaksin.

Daripada keseluruhan dos yang diberikan itu, 53.1 peratus membabitkan vaksin jenama Pfizer; Sinovac (38.7 peratus); AstraZeneca (7.9 peratus); dan vaksin dos tunggal Cansino (0.4 peratus).